Pádraig Pearse - Wikipedia\n(Adkaset eus Padraig Pearse)\nPatrick Henry Pearse zo anvet Pádraig Pearse en emsav iwerzhonat (Pádraig Anraí Mac Piarais en iwerzhoneg). Ganet e oa bet e Dulenn d'an 10 a viz Du 1879 ha tremenet e oa d'an 3 a viz Mae 1916. Kelenner, alvokad, barzh, skrivagner, emsaver ha broadelour, bet e oa unan eus pennoù Emsavadeg Pask e 1916. Anvet e oa neuze "Prezidant eus ar gouarnamant da c'hortoz" eus Republik Iwerzhon en unan eus ar c'hemennadennoù savet gant pennoù an emsavadeg. Da-heul c'hwitadenn an emsavadeg ha kondaonidigezh d'ar marv roet da Bearse ha war un dro d'e vreur Liam Mac Piarais (Willie Pearse) ha da bevarzek penn all, e voe sellet ouzh Pearse evel enkorfadur an emsavadeg gant kalz tud.\nDelwenn eus Pádraig Pearse e Tralee, Kontelezh Kerry\n2 Oberennoù troet e brezhoneg\nMab e oa d'ur embreger mañsoner saoz, Séamas Mac Piarais (James Pearse), ha da Margaret Brady, e eil wreg. Deuet e oa Séamas Mac Piarais eus Birmingham da Zulenn evit kemer perzh e lañs ar sevel ilizoù e oa en Iwerzhon e diwezh an XIXvet kantved. En em goñvertisañ a reas d'ar relijion katolik e 1870 hag ez eas da vezañ a-du gant emrenerezh Iwerzhon. E vamm a oa iwerzhonegerez koulz hag e moereb-kozh ha diwar o levezon e vagas Padraig Pearse ur garantez greñv evit an iwerzhoneg. E 1896 ec'h emezelas gant Conradh na Gaeilge (Kevre an iwerzhoneg) hag e 1903 ez eas da penn ar gelaouenn An Claidheamh Soluis (Ar C'hleze lufrus).\nOberennoù troet e brezhonegAozañ\nGwalarn, niv 25-26 Here-Du 1934, teir c'hontadenn troet gant Loeiz Andouard :\nYannig an evned\nAl Liamm, niv. 120, Ar vamm (An mháthair), brezhoneg gant Jord Kler\nAl Liamm, niv. 199, Ar c’hwil-derv (An dearg daol), brezhoneg gant Loeiz Andouard\nBarr-Heol, niv. 47-48-49, Ar vamm (An mháthair), brezhoneg gant Loeiz Andouard\nImbourc'h, 1979, Isagan (Iosagán), peder c'hontadenn troet gant Loeiz Andouard\nTim Pat Coogan, Michael Collins, Hutchinson, 1990.\nRuth Dudley Edwards, Patrick Pearse: the Triumph of Failure Londrez: Gollancz, 1977.\nF.S.L. Lyons, Ireland Since the Famine, Collins/Fontana, 1973.\nDorothy Macardle, The Irish Republic, Corgi, 1968.\nArthur Mitchell & Pádraig Ó Snodaigh, Irish Political Documents 1916-1949, Irish Academic Press 1985.\nMary Pearse, The Home Life of Pádraig Pearse. Cork, Mercies 1971.\n(en) Oberennoù Pádraig Pearse\nVideo evit ar ganaouenn "Pádraig Pearse" gant ar strollad iwerzhonat The Wolfe Tones\nThe Patrick Pearse letters: Trouble at St Enda’s College, The Irish Times, 5 Meurzh 2016\nAdtapet diwar « https://br.wikipedia.org/w/index.php?title=Pádraig_Pearse&oldid=1848166 »\nDernière modification le 24 Gwe 2019, à 15:44\nKemmoù diwezhañ degaset d'ar bajenn-mañ d'an 24 Gwe 2019, da 15:44.


DIVYEZHEGEZH ER POST : « KOMZOÙ A BOSTERIEN »... | Blog d'Adsav! (PPB/SPV)\nHome / Bretagne / DIVYEZHEGEZH ER POST : « KOMZOÙ A BOSTERIEN »…\nDIVYEZHEGEZH ER POST : « KOMZOÙ A BOSTERIEN »…\nOberennoù diwezhañ ar gevredigezh Ai’ta, e sell da gas war-raok an divyezhegezh e tier-post Breizh, a lak war wel an diouer a youl, hag an enebiezh krenn zoken, eus un unsavadur ar servij publik e-keñver ar brezhoneg e Breizh.\nKoulskoude n’eo ket atav ar Post a-enep d’an divyezhegezh. D’ar 25 a viz Du, dindan an titl La Poste essaie de lutter contre les préjugés, La Nouvelle République en doa roet da c’houzout d’he lennerien ez eus tu, dindan stern an oberiadenn graet « komzoù a bosterien » anezhi, kavout ur « guzulierez divyezhzek » en unan eus tier-Post Blois. Ouzhpenn se ez eo bet lakaet panneloù divyezhek arabeg-galleg evit degemer pratikoù a orin estren hag o deus kavet gwelloc’h, dre choaz pe dre ziouer a youl, chom hep deskiñ « yezh Molière ».\nEvit ar Post e vefe an arabeg reizh e Blois o kas gantañ ur c’hresk talvoudegezh e servij ar pratikoù.\nPadal n’eo ket an hevelep pozioù evit ar brezhoneg e Breizh : hennezh a vefe da vezañ skarzhet. Arabat goueliañ ar fedoù, pouezh ar gumuniezhoù estren e kêrioù Frañs an hini eo a zegas doareoù hegarat an ti-post en o geñver. E Breizh, avat, keit ha ma ne vezo ket harpet an divyezhegezh, c’hoantaet gant al lodenn vrasañ eus ar Vrezhoned, gant ur mor a dud ne blego ket ar Post.\nPeogwir eo en arvar ur yezh ha n’eus ket ken anezhi er vuhez foran e kej Adsav!, Strollad Pobl Vreizh, gant arc’hadurioù Ai’ta a-zivout an divyezhegezh en tier-post. Fellout a ra da Adsav! e vefe teurel ar bec’h war ar Post evit ma vefe lakaet panelloù divyezhek galleg-brezhoneg e tier-post Breizh.\nGoulennet e vez ganeomp ivez e vefe lakaet da zalvezout e Breizh dizale an oberiadenn « komzoù a bosterien » a zo he fal « diskouez penaos e vez roet d’ar brasañ niver ur servij evezhiekoc’h hag hinienneloc’h bemdez ». Azgoulenn a ra Adsav!, Strollad Pobl Vreizh, ivez ma teufe an implijidi o komz brezhoneg da vezañ un dra ouzhpenn er servij roet d’ar pratikoù a fell dezho kas da benn o difraeoù en o yezh dre ziskleriañ an implijidi-se gant ur badj .\n(2) http://www.lanouvellerepublique.fr/loir-et-cher/ACTUALITE/Infos-Departementales/La-Poste-essaie-delutter- contre-les-prejuges\nRelated ItemsarabegbrezhonegBrezhoneg en ti-postDIVYEZHEGEZHIslamislamekadurmultikultimutlikulturelezhpostTi-postyezh vroadel\n← Previous Story Logements : Un problème fondamental\nNext Story → SIGNALÉTIQUE BILINGUE : « PAROLES DE POSTIERS »…


17 a viz Gouere 1975\nsonerezh elektronek, hip-hop, dancehall\nM.I.A. (17 a viz Gouere 1975 e Londrez), anv gwir Mathangi «Maya» Arulpragasam, a zo ur sonaozerez, kanerez, raperez ha produerez pladennoù. A orin tamoul (Sri Lanka) eo. En he sonerezh e vesk elfennoù grime, hip-hop, ragga, dancehall, elektro ha funk. E-touez dodennoù he c'hanaouennoù e kaver ar politikerezh hag ar vuhez sokial.\n3.2 Pladennoù single\nPa oa 6 miz e kuitaas Bro-Saoz hag ez eas da Sri Lanka gant he zud hag he c'hoar Kali. Seno e teuas he zad da vezañ brudet war dcahenn ar politikerezh hag unan eus krouerien EROS (Eelam Revolutionary Organisation of Students) e voe. Un aozadur studierien dispac'hel e oa e bal stourm evit dizalc'hidigezh an Îlam tamoul. Bloaz goude ez eas da Jaffna gant he mamm hag he c'hoar, eno e vo ganet he breur Sugu. Pa grogas ar brezel diabarzh ez ejont da Chennai, en India. Distreiñ a rejont da Jaffna met abalamour d'ar brezel diabarzh e rankjont distreiñ da India ha goude-se ez ejont da repuiñ da Londrez. 11 vloaz e oa Maya ha deskiñ a reas saozneg hag e krogas da vezañ dedennet gant ar sonerezh hip-hop. Degemeret e voe e Central Saint Martins College of Art and Design Londrez, ma teskas an arzoù-kaer, ar sinema hag ar video.\nE 2001 e voe aozet he diskouezadeg kentañ e Portobello Road Londrez, hag e voe embannet ul levr titlet M.I.A., ennañ hec'h oberennoù. Goude-se e reas ur videoklip eviut ar strollad Elastica hag a oa gant un droiad. Kejañ a reas ouzh Peaches, ma teskas dezhi penaos implijout ur sampler Roland MC-505 ha sed penaos e stagas Maya gant ar sonerezh. Pa zistroas da Londrez e prenas ur sampler eil-dorn hag ec'h enrollas c'hwec'h ton. Plijet e voe an DJed gant he fladenn single Galang, bet embannet 500 skouerenn anezhi. E 2004 e teuas da vezañ brudet, dreist-holl en toulloù-nioz hag en internet. Tapout a reas Priz Mercury 2005 gant he fladenn Arular ha lakaet e voe M.I.A. El luskad nu rave. Brudetoc'h c'hoazh e teuas da vezañ pa voe implijet he c'hanaouenn Paper Planes (pladenn Kala) er film Slumdog Millionaire. E 2009 e voe e roll ar c'hant den levezonusañ hervez skipailh Time.\nD'ar 26 a viz Ebrel 2010 e voe embannet videoklip he c'hanaouenn nevez titlet Born Free a oa da zont er-maez en deiz goude. Ur videoklip feuls nav munutenn-pad savet gant Romain Gavras eo. Un nebeud eurvezhioù goude ma vefe bet embannet e voe tennet eus Youtube, hag adlakaet goude gant strishadurioù. He zrede albom a zeuas er-maez e Japan d'an 23 a viz Ebrel 2010.\nD'an 11 a viz Mae 2010 e voe skignet an ton XXXO war internet. Single kentañ he zrede albom eo. En deiz a-raok e oa bet skignet gant BBC Radio One.\nM.I.A. a dalvez daou dra :\nMissing In Acton, liammet ouzh anv karter Londrez ma kasas e bugaleaj ennañ.\nMissing In Action, a vez lavaret e saozneg diwwar-benn ar soudarded marvet e-pad emgannoù.\n2010 : /\_/\_/\_Y/\_\n2006 : BirdFlu\nM.I.A. en imdb\nM.I.A. e Myspace\nLec'hienn Neet Recordings\n↑ 3,00 3,01 3,02 3,03 3,04 3,05 3,06 3,07 3,08 3,09 ha3,10 lfsm.net\n↑ Pennad gant Joël Vacheron er magazin Vibrations niv. 96 (miz Here 2007)\nAdtapet diwar « https://br.wikipedia.org/w/index.php?title=M.I.A.&oldid=1974135 »


Pajenn:Le Gonidec - Bibl Santel pe Levr ar Skritur Sakr, eil levr.djvu/304 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/304\névit pédi, ha goulenni truez ha trugarez ann Aotrou.\n45. Jéruzalem a oa didud neûzé, hag é doaré eunn distrô : na wélet hini eûz hé bugalé ô von̄d ébarz hag ô ton̄d er-méaz anézhi : ar san̄tuar a oa mac’het gan̄d ann treid : mipien ann diavésidi a oa er c’hré ; râg énô é choumô ar brôadou : lévénez Jakob a oé kaset-kuît ; na glevet mui ar zutel nag ann télen.\n46. En em strolla a réjon̄t hag é teûjon̄t da Vasfa râg-énep da Jéruzalem : ô véza ma oa bét ken̄t é Masfa eul léac’h a béden évid Israel.\n47. Hag hî a iunaz enn deiz zé, hag a wiskaz saéou-reûn, hag a lékéaz ludu war hô fenn, hag a rogaz hô diḻad.\n48. Hag hî a zigoraz levriou al lézen, é péré é c’houilié ar brôadou évit klaskout ann hévélédigez eûz hô idolou.\n49. Hag hî a zigasaz ar gwiskou a vélek, hag ar préveûdiou, hag ann déogou : hag é c’halvchon̄t ann Nazaréed péré hô doa sévénet hô deisou.\n50. Hag hî a c’harmaz étrézég ann énv gan̄d eur vouéz gré, ô lavarout : Pétrâ a raimp-ni d’ar ré-man̄, ha péléac’h hô c’hasimp-ni ?\n51. Da zan̄tuar a zô bét mac’het ha saotret, ha da véleien a zô bét kaset d’ar c’han̄v ha d’ar vuelded :\n52. Ha chétu ar brôadou a zô en em strollet enn hon énep évit hon dispenna : té a oar pétrâ a vennon̄t enn hon énep.\n53. Pénaoz é hellimp-ni harza dira-z-hô, ma na gen-nerzez ac’hanomp, ô Doué ?\n54. Hag hî a lékéaz da zéni kré gan̄d ar c’horniou-boud.\n55. Goudé-zé Judas a lékéaz vérérien war ar bobl, duged évit mil dén, ha duged évit kan̄t dén, ha duged évid han̄ter-kan̄ dén, ha duged évid dék dén.\n56. Hag hén̄ a lavaraz d’ar ré a zavé tiez, d’ar ré a zimézé, d’ar ré a blan̄té gwiniennou, ha d’ar ré a oa aounik, ma tistrôjé pép-hini d’hé dî hé-unan hervez al lézen.\n57. Hag ann armé en em lékéaz enn hen̄t, hag hî a ziazézaz hô c’hamp war-zû ar c’hrésteiz eûz a Emmaus.\n58. Ha Judas a lavaraz : En em c’hourizit, ha bézit tûd a galoun : bézit daré diouc’h ar mintin, évit ma en em gannot oud ar broadou-zé, a zô en em strollet enn hon énep, évid hon dispenna, nî hag hon traou san̄tel.\n59. Râg gwell eo d’é-omp mervel er brézel, égét gwélout drougou hor pobl, hag hon traou san̄tel.\n60. Hôgen hervez ioul Aotrou ann én̄v ra vézô gréat.\nJudas a gémer Jéruzalem, hag a gréva ménez Sion.\n1. Neûzé Gorgias a géméraz gan̄t-han̄ pemp mil dén war droad, ha mil den war varc’h eûz ar ré zilennet ; hag hî a zavaz ar c’hamp a-zoug ann nôz,\n2. Évit stourmi out kamp ar Iuzevien, ha kouéza war-n-ézhô enn-unan-taol : hag ar ré a oa er c’hré, a oa da vlénerien d’ézhô.\n3. Pa glevaz Judas kémen̄t-sé, é savaz, hen̄ hag hé vrézélidi ar ré galouneka, évit stourmi oud al lôd brasa eûz a armé ar roué, a oa é Emmaus :\n4. Râk lôd eûz ann armé a oa c’hoaz skiñet er-méaz eûz ar c’hamp.\n5. Gorgias ô véza deûet a-zoug ann nôz da gamp Judas, na gavaz dén, hag hén̄ a glaské anézhô war ar ménésiou ; râg, émé-z-han̄, ar ré-zé a zô tec’het dira-z-omp.\n6. Pa oé deûet ann deiz, en em gavaz Judas er gompézen, gan̄t tri mil dén hép-kén : ha n’hô doa-hî na tirennou, na klézeier.\n7. Hag hî a wélaz pénaoz kamp ar brôadou a oa kré, ha pénaoz éz oa war hé drô hobrégonerien ha marc’heien, hag hî gwiziek-brâz é-kén̄ver ar brézel.\n8. Ha Judas a lavaraz d’ar ré a oa gan̄t-han̄ : Na spoun̄tit két râg al lôd\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/304&oldid=163844 »\nKemmoù diwezhañ degaset d'ar bajenn-mañ d'an 27 Eos 2020, da 15:24.


Ur gêr e deun al lenn-vor troet war-zu an amzer-da-zont\nTalvezout a ra ar boan anavezout hiroc'h Brest, eil kêr velestradurel Rannvro Breizh. Gwir eo e oa bet gwallgaset gant ar bombezadegoù e 1944, met n'eo ket eno emañ he ferzhioù pouezusañ en deiz a hiziv. Troet eo da vat war-zu an amzer-da-zont ha souezhet e viot gant he savadurioù sebezus evel pont an Hirwazh a dremen a-uc'h an Elorn. Digoret e oa bet e 1994. Ur pezh taol-kaer eo ar pont-obantoù-se a-fet saverezh. Sellit outañ diwar ar pont Albert Louppe a zo miret evit ar marc'hoù-houarn hag ar gerzherien hiziv an deiz. Ur soñj kaer eo mont da bourmen betek eno : diwarnañ e c'haller gwelet lenn-vor Brest.\nDeomp da vale war ar c'haeoù\nNe c'haller ket komz eus Brest anez ober anv eus he forzh-kenwerzh. Pa'z eer da vale war kae ar C'homandant Malbert, birvilh warnañ dalc'hmat, e c'haller sellet ouzh kêr Vrest en he c'haerañ. Ac'hano e c'hallot gwelet war un dro ar c'hant boue liesliv bennak a zo da Dourioù-tan ha balizennoù Penn-ar-Bed, ar chanterioù sevel bigi koad, ar oueletenn Rekourañs ken tost da galon tud ar vro, hag an Abeille-Flandres a zo unan eus kreñvañ ramokerioù ar bed.\nHep e bar en Europa\nKerzhit un tamm pelloc'h. Dre chaoser ar porzh-kenwerzh en em gavit, koulz lavaret, ouzh troad ar c'hastell lec'h m'emañ mirdi ar verdeadurezh. N'it ket kuit eus Brest avat hep bezañ gweladennet Océanopolis. N'eus ket par dezhañ en Europa. Ur park dizoleiñ ar mor eo a gaver ennañ pezhioù akwariomoù hag ur glinikenn evit ar reuniged. Gallout a reot touch da spesadoù loened-mor zo zoken !\nLeoùdoued ar c'habiten Haddock !\nAnavezout a rit an droienn c'hallek « Tonnerre de Brest ! » a vez lavaret stank gant ar c'habiten Haddock. Daoust ha gouzout a raec'h avat e ra anv aze eus trouz ar c'hanol a veze klevet bemdez gant Brestiz, da seizh eur vintin ha da seizh eur noz, e-pad tost da dri-c'hant vloaz ?


Herve Helloco - Wikipedia\nHerve Helloco (7 Gwengolo 1908-23 Here 1993) a oa ur stourmer broadelour breton.\nStudioù a reas e Pariz ha mont da alvokad goude. E-kerzh e studioù e reas anaoudegezh gant Célestin Lainé ha mont a reas e-barzh ar strollad kuzh Gwenn ha Du. E miz Eost 1939 e kemeras perzh e dilestradeg an armoù a oa e bourzh e vag, ar Gwalarn, war aod Lokireg. Harzet e voe met lezet e voe da vont pemp miz diwezhatoc'h, dre ziouer a brouennoù. Treiñ a reas e galleg al levr My fight for Irish freedom, ul levr skrivet gant an Iwerzhonad Dan Breen, moullet e Roazhon gant an titl Mon combat pour l'Irlande.\nE-kerzh an Eil Brezel-bed e krouas, gant tud all, ar gelaouenn Galv hag e voe ar rener anezhi. D'ar mare-se ivez e oa e servij titouriñ Strollad Broadel Breizh. Mont a reas da guzh e dibenn ar brezel ha tec'hout a reas da Gembre. Barnet e voe d'ar marv dre zesfailh d'ar 25 a viz Mezheven 1946. Chom a reas e Kembre eta, ur pennad, e skolaj Harlech. Goude-se ez eas d'en em staliañ da Exeter, e Devon, ma kelennas galleg en ur skol eil derez e-pad ugent vloaz. E-pad meur a vloaz e voe sekretour etrebroadel ar C'hendalc'h Keltiek. Mervel a reas e Torquay, e Devon, d'an oad a 85 bloaz.\nUr verc'h en doa, Gwenn, hag he devoa desket brezhoneg e Skol-Veur Roazhon er bloavezhioù 1970.\n↑ Le mouvement breton, Alain Déniel, 1976, p. 164\n↑ Le mouvement breton, Alain Déniel, 1976, p. 212\n↑ Hervez Kristian Hamon el lec'hienn Le Monde en Guerre\nAdtapet diwar « https://br.wikipedia.org/w/index.php?title=Herve_Helloco&oldid=1712055 »\nKemmoù diwezhañ degaset d'ar bajenn-mañ d'an 1 Eos 2016, da 18:52.


Eil levr - Chap. XXVI. - Wikimammenn\nEil levr - Chap. XXVI.\nVictor Guilmer, 1836 (p. 214-217)\n◄ Ret eo stadia Jesus , hac en em broposi anezan evit squer. Bonheur eur famill a religion vad. Pouvoar ar beden. ►\nBonheur eur famill a religion vad.\nUn dra a yoa dign meurbet da veza consideret gant an evou ; me fell din lavaret, ar guel eus ar famill santel pehini a chome e Nazareth, hac a yoa composet a Jesus, Mari ha Joseph.\nPebes union vad, pebes peoc’h admirabl a dlie beza en ty-se, pa zeo guir e zoa demeuranç ar vertus, a behini e zoa chasseet pep apparanç ha pep squeud a zireglamant.\nEpad ma cresqe Jesus en oad hac e furnes dirac Doue ha dirac an dud, Mari e devoa continuelamant he daoulagad digor varnezan, evit en em formi var ar model-se.\nJoseph ne oa qet nebeutoc’h attantif da brofita eus a exemplou ar vam hac ar mab.\nTout eno a zougue varzu Doue. Ober a reat tout evit Doue.\nAr bresanç ebqen a Jesus a gargue ar c’halonou a joa. E gomsou divin o anflamme.\nSoumission Jesus ha ce oboissanç, о ravissa Mari ha Joseph, oc’h o c’harga a admiration, a inspire dezo o-unan un humilite pehini a yea betec en em aneantissa dirac Doue.\nDoue a santeles, eno e zoac’h adoret a speret hac e guiriones. Peguen agreabl ne dlie qet beza deoc’h an adoration a recevac’h digant Joseph, Mari hac ho Mab incarnet !\nNe aller qet sonjal er famill santel-se, eb caout avi ous he bonheur.\nOh ! peguement eo da souheti e ve an oll famillou christen henvel ous ar famill santel.\nAh ! ma renfe enno carantes ha doujanç Doue evel ma rene en ty dister e pehini e zoa Joseph, Jesus ha Mari, e velfet, er memes amser, o ren enno an urs vad, ar peoc’h hac ar guir union gristen !\nAr priejou neuse a danvafe an douçder santel eus ar briadeles christen.\nAr vugale a ve savet e doujanç an Autrou-Doue. An domestiqet ne recefent nemet exemplou mad.\nNe anavesfet qet enno an effejou trist a brodu ar jalousi hac an dissansion. Ne velfet qet o sortial anezo ar goal exemplou-se qer commun hirio en deis.\nPell dioc’h lacat ar brosperite hac an danves da brena dillat re gaer hac e re vras qantite, ha fourra pe vaga avelach, ourgouill e pennou an dud, e vet contant eus ar pes a so just, necesser ha deread, hac e c’himplichfet ar rest da soulagi ar paour ; satisfia a rafet dre actou a drugares, dre eur voderacion gristen.\nEspern un nebeut ha gant eur ræson, chetu petra a rafet.\nAn avariçdet ne zastumfe james arc’hant na pinvidigues nemet e qement a ma permet eur brudanç christen.\nHac e c’herrufe collou pe valheuriou gant eur seurt famill, ne ve clevet na clem na murmur a enep Doue nac e brovidanç.\nBinnigua a rafet Doue qer couls en ezom hac en dienes ordinal, evel en abondanç hac en henor.\nAn hini a ve ar pennadures a exerçfe e autorite eb re a zomination hac a ourgouill faus.\nAr vreq, o sicour bac o souten intantionou he goas, a veillfe gant sourci var an tiegues.\nAn eil hac eguile ho defe ar gonsolation da velet o cresqi dirac ho daoulagad bugale soumetet, pere a guemerfe abred eur pleg mad e pep feçon.\nPebes mad a deufe ac’hano evit ar societe oll eus an dud fidel ! Pebes custumou caër a religion, a zevotion ? Pebes simplicite, pebes horrol evit ar gaou, an drouc presec ! Pebes carantes christen e toues an dud !\nNac a exemplou mad, dre an assistanç fidel en offiçou ar barres ! Pebes assiduite a ve neuze da freqanti, gant dispositionou mad, an oll sacramanchou.\nPebes santeles a velfet neuze e toues ar gristenien fidel ! Pebes respet evit ar c’haracter sacr eus ar belec ! Pebes fizianç er pastor roet gant Doue d’ar barres !\nAdtapet diwar « https://br.wikisource.org/w/index.php?title=Eil_levr_-_Chap._XXVI.&oldid=113272 »\nKemm diwezhañ d'an 1 Gen 2018 da 23:27\nKemmoù diwezhañ degaset d'ar bajenn-mañ d'an 1 Gen 2018, da 23:27.


Mirout an dielloù | YA! Keleier e brezhoneg - kazetenn sizhuniek enlinenn\nKeleier » A-nevez » Mirout an dielloù\nMirout an dielloù\n10 / 01 / 2016 | A-nevez, Teknologiezh | Commentaires fermés sur Mirout an dielloù\nHiziv an deiz e vezer techet da niverelaat kement teul gant ar soñj eo an doare suroc’h da virout anezho war hir dermen, gant ar soñj bezañ gouest da lenn anezho a-benn un nebeud degadoù a vloavezhioù.\nMeur a zoare ‘zo da embann titouroù, gouiziegezh pe skridoù, evel engravañ anezho war ur maen. E-pad 10 000 bloaz e c’hellor lenn anezho. Ma skriver war ur parch, war kroc’hen ul loen, e c’heller o lenn e-pad 1 000 bloaz. 100 vloaz e chomo e stad vat war ur c’hoc’henn foto. Met ne c’heller ket skrivañ ur bern roadennoù war seurt skoroù. Muioc’h-mui e vez graet gant an urzhiataer. Kalzik eo bet implijet ar pladennoù-arc’hant da skouer met bresk a-walc’h int ha oksidañ a ra ar metal a zo enno ha kollet titouroù tamm-ha-tamm. Dre arnodennoù zo bet diskouezet o deus ar sedeoù ur badelezh a 20 vloaz, dre vras. Breskoc’h c’hoazh eo ar pladennoù kalet dre ma ‘z int kizidik d’ar stokadennoù ha d’ar boultrenn. 5 bloaz e padont, dre vras. Hervez ar skiantourien ne chom ket an titouroù stoket war ur gartenn USB e stad vat en tu all da 10 vloaz, kennebeut.\nKouarz ha paper\nEvit aozadurioù ‘zo eo milbouezus e chomfe lennus titouroù war hir dermen. An ANDRA da skouer hag a ra war-dro al lastez nukleel a rank bezañ sur e vo gouest an dud a vevo a-benn kantadoù a vloavezhioù da c’houzout petra a zo dindan an douar. Ar paper a zo bet dibabet evit an dielloù-se. Klask a ra ivez skiantourien ‘zo un danvez solutoc’h ha fiziadus evit mirout roadennoù war hir dermen. Ar c’houarz a zedenn anezho kalz dre ma ‘z eo ur meinad solut-tre. Ouzhpenn-se eo posupl engravañ anezhañ gant ul lazer en diabarzh ha n’eo ket war c’horre. Ur splet all a zo gant an teknik-se.\nN’ eus ket ezhomm implij ur mekanik elektronek evit lenn ar pezh a zo merket en danvez dre ma ‘z eo posupl e welet gant ur mikroskop. Chom a ra ar c’houarz e stad vat pa vez tommet da 100 °C, ha pa vez soubet en drenkenn zoken. Ur gudenn ‘zo gant an danvez-se, memestra, dre ma ne c’heller ket embann ur bern titouroù ennañ.\nFonnusoc’h-fonnusañ e vez treuzkaset roadennoù dre internet : skeudennoù, videoioù, c’hoarioù enlinenn, titouroù personel ha kement ‘zo. Ur miliard a lec’hiennoù internet a oa e 2014. 145 miliard a bosteloù a vez eskemmet bemdez. Ur pakad eizh bit, da lavaret eo eizh gwech ar sin 0 pe 1 a ‘z a d’ober un okted. E 2011 e oa bet produet 1,8 zetta okted roadennoù, da lavaret eo kement hag an titouroù enskrivet war ur bilenn DVD etre an Douar hag al Loar. A-benn 5 bloaz eo kement a ditouroù hag ur berniad DVD etre ar blanedenn Meurzh hag an Heol eo a vo krouet. En Data Centers hag a grou ar goumoulenn, ar c’hloud, e vez stoket tout ar c’heleier-se met kalz a energiezh a implijont. E Suis zo bet jedet e vez implijet 8 % eus tredan ar vro gant internet. Ma kendalc’h implij an internet da greskiñ kement e vo implijet gant ar Web e 2040 kement hag an energiezh a zo bet bevezet er bed a-bezh e 2008.\nEvit digreskiñ ment ar skorioù implijet eo kroget lod skiantourien da implij an TDN, an ADN. N’eo ket daou sin, 1 pe 0, a zo tu merkañ warno met pevar : A, G, T ha K. En ur volum a 2m3, gant an TDN, e c’hellfer mirout holl titouroù ar bed hag ouzhpenn-se e c’hell chom lennus e-pad miliadoù a vloavezhioù ma vezont miret en ul lec’h teñval, yen ha sec’h.\nMirout an istor\nMet ur gudenn a sav evit treuzkas keleier war stad internet da istorourien an dazont dre ma ‘z eo distabil ar rouedad. Cheñch a ra dizehan an titouroù a zo war pajennoù ar Web. Kroget eo neuze an INA da enrollañ ur wech bep eurvezh ar pajennoù internet war bandennoù magnetek evit bezañ gouest da zerc’hel ur roud eus roadennoù hor marevezh. Dedennus eo ivez enrollañ an dielloù en un doare niverel dre ma c’hell aesaat al labourioù enklask. Gouest eo an urzhiataer da ziskouez deomp kement lec’h ma ‘z eo meneget anv un den da skouer. E Venezia eo bet lañset ar raktres Venice Time Machine. Skannet e vez holl dielloù ar gêr ha gant un algoritm e c’heller sevel liammoù etre an dielloù-se. Un doare eo da gaout ur sell klokoc’h, justoc’h hag arsteroc’h war an istor. Ouzhpenn-se eo pinvidik dielloù Venezia war buhez an dud ordinal. Tu ‘zo lavaret eo an arload-se un tamm e-giz ur Facebook eus an amzer dremenet.


Logo an heuliad c'hoarioù video Star Wars Battlefront\nStar Wars: Battlefront zo un heuliad c'hoarioù video doare first- ha third-person shooter diazezet war bed ar frañchiz Star Wars. Ar c'hoarierien a c'hell bezañ soudarded pe harozed an div arme enebet war an dachenn emgann hervez koulzadoù disheñvel bed Star Wars.\nKroget e oa an heuliad c'hoarioù video e 2004 pa oa bet embannet gant LucasArts ar c'hoari Star Wars: Battlefront, sevenet gant Pandemic Studios evit LucasArts. Ar c'hoari a oa bet degemeret ha gwerzhet mat. E 2005 Pandemic a embanne ur c'hoari da heul anvet Star Wars: Battlefront II, a voe degemeret ha gwerzhet mat ivez.\nAdtapet diwar « https://br.wikipedia.org/w/index.php?title=Star_Wars:_Battlefront&oldid=1833801 »\nKemmoù diwezhañ degaset d'ar bajenn-mañ d'an 15 Ebr 2019, da 19:34.


Trede quevren - An trede Chabistr - Wikimammenn\nTrede quevren - An trede Chabistr\nFrañsez a Sal\nIntroduction d’ar Vuez devot\ntroet gant Charlez ar Brizh.\nYouen-Yan-Lois Derrien, 1779-1792 (?) (p. 162-170)\n◄ An eil Chab. Continuation eus ar memes discours var ar choas eus ar vertuziou An trede Chab. Var ar batiantet Ar pevare Chab. Var an humilite exterieur ►\nAN TREDE CHABISTR.\nVar ar Batiantet.\nIZom hoc’h eus a batiantet, evit d’ar fin, oc’h ober volontez Doue, ma c’hacquisitot e bromessa, eme an Abostol : rac, evel en deveus lavaret hor Salver, en ho patiantet e possedot hoc’h Ene. Hounnez eo an eürusdet vras eus an den, Philotee, possedi e Ene ; ha sul barfetoc’h e hor patiantet, ful barfetoc’h ivez e possedomp hon Ene : ret e deomp eta en em berfectioni er vertuz-mâ. Ho pezet memor alies en deveus hor Salver hor saveteet o soufr hac oc’h anduri, hac e tleomp dememes ober hor silvidiguez dre ar souffrançou hac art afflictionou oc’h anduri an injuriou, ar gontroliezou hac an displijadurezou gant mui hac a allimp a zouçder. Ne dleit quet en em gontanti da soufr gant patiantet certen injuriou hac afflictionou, mæs quement seurt poan hac injur a bermeto Doue da erruout gueneoc’h a dleit da souffr gant ar memes patiantet. Beza ez eus ha ne fell dezo soufr nemet ar poaniou pere a so enorabl, evel ma zeo beza blesset er bresell, beza maltretet evit ar Religion hac ar Feiz, beza persecutet evit en em oppos ouz an droug ha difen ar mad, beza en em baourisseat evit souten ur guerell pe ur gaus bennâc pehini o deveus gounezet, hac ar re-mâ ne de quet an affliction eo a gueront, mæs an enor pehini a so oc’h e heul. Ar guir batiant hac ar guir servicher pe servicheres da Zoue a soufr quercouls an afflictionou mezus ha disenorabl evel an afflictionou enorabl : ne deo nemet douçder da un den a gouraich beza dispriset, reprenet hac accuset gant ar re vechant ; mæs beza reprenet hac accuset ha persecutet gant an dud honest, gant ar vignonet, ha gant ar guerent, an drase eo a so sansibl. An douçder pe gant hini e souffras pell Sant Charles Borromee beza reprenet publicamant er Gador gant ur Predicator bras eus a un Urz reformet hac austerus meurbet, a istimàn mui eguet an oll souffrançou en devoue diouz ar re-all : rac evel ma zeo sansiploc’h ar c’hrog eus ar guenan eguet eus ar c’helien, toudememes an droug pehini a receveur diouz an dud honest, hac ar gontroliezou pere a reont, a so sansiploc’h cals eguet ar real : hac an drase cousgoude a erru alies, penaus daou zen honest o caout intention vad o daou en o santimanchou pere a so control, a zeu da ober controliezou ha persecutionou bras an eil d’eguile.\nBezit patiant non pas epquen evit ar principal eus an afflictionou pere a erruo gueneoc’h, mæs c’hoaz evit an accidantou pere a zepando ac’hano. Cals a ve contant da gaout poan gant na vent quet incommodet. N’en em glemmen quet, eme vezo unan, evit beza rentet paour, pa ne ve ne allan quet renta servich d’am mignonet, antreteni va bugale, ha beva enorablamant evel ma tesirren : un all a lavaro; n’en em lacaen quet e poan a guemense pa ne ve ma songeo an dud e ve erruet an drase gueneen dre va faut : un all a ve contant mat da veza droug-brezequet hac er fouffre gant ur batiantet vras, nemet na ve credet da nep en droug-prezeque. Beza ez eus reall hac a sonch dezo e vent contant da gaout un darn eus a un incommodite bennâc ; hoguen non pas d’e c’haout oll ; n’en em impatiantont quet, emezo, evit beza clàn, nemet abalamour n’o deveus quet a voyen da lacat en em dreti, pe abalamour ma rencont beza importun da nep a so var o zro. Me lavar eta, Philotee, penaus eo ret beza patiant non pas hepquen en ur c’hlenvet, mæs e quement seurt clènvet a bligeo gant Doue, eleac’h ma pligeo gantàn, etouez an dut ma pligeo gantàn, ha gant an incommoditeou ma pligeo gantàn, ha toudememes a lavaràn evit an adversiteou-all. Pa erruo un incommodite pe un droug bennâc gueneoc’h en em servichit ountâ eus ar remejou pere a vezo possibl hac hervez Doue : rac tenti e Vajeste divin ve ober autramant ; mæs ivez o veza grêt quemense, gortoit gant ur resignation antier an effet a bligeo gant Doue, mar plich gantâ e ve treac’h ar remejou d’an droug, en trugarecaot gant humilite ; hoguen mar plic’h gantàn e ve treac’h ivez an droug d’ar remejou, meulit-èn gant patiantet.\nMe so eus ar memes avis gant Sant Gregor. Pa viot tamallet gant ræson eus a ur faut bennâc ho pezo coumetet, en em humiliit cals hac avoueit penaus e veritit beza blamet davantaich. Mar bezit accuset pe damallet e faus hac hep ræson, en em excusit gant douçder o tiscleria penaus ne douc’h quet coupabl ; rac beza e tleit ar respet-se d’ar virionez ha d’an edification eus an nessa gant aon na guemerre goal exempl diouzoch, ma en lessac’h er goal greden-se pehini en deffe achanoch. Mæs ivez mar continuer d’hoc’h accus ha d’ho plam an despet d’an excus legitim ha guirion pehini a zigacit, n’en em droublit na cals na nebeut, ha n’en em efforcit quet da glasq e ve quemeret hoc’h excus ; rac goude beza rentet ho tever d’ar virionez e tleit e renta ive d’an humilite : hac er fæçon-se ne vancot nac e quenver ar sourci pehini a dleit da gaout eus ho reputation, nac e quenver an affection pehini a dleit da gaout evit ar peoc’h, an douçder hac an humilite a galon.\nN’en em glemit nemet nebeuta ma ellot eus ar fautou a vezo grèt en hoch-andret ; rac certen eo penaus e peac’h peurvuia nep en em glem, dre ma ra deomp hon amour propr santout ato an injuriou brassoc’h eguet na dint. Hoguen dreist peb-tra n’en em glemit quet dirac tud pere so eas o lacât d’en em formalisa pe da zrouc-songeal. Mar deo a propos en em glemac’h ouz ur re bennâc evit remedia ouz ar faut hac an offans, pe evit calmi ho speret, e renquit e ober ouz tud pere a so pæsibl hac a gar Doue ; rac anes eleac’h soulagi ho calon hac easa ho speret, ne raë an dut-se nemet ho provoqui da vrassoc’h chagrin ha da vrassoc’h inquietud ; hac eleac’h lamet an drean pehini a so oc’h ho piquat, ne raent nemet e blanta larcoc’h en ho troad.\nCals o veza clàn, pé affliget, pe offanset, gant ur re bennâc, en em ampeich evit guir na zeuont d’en em glem, na d’en em zisquez re zilicat ha re sansibl ; rac songeal a reont ervat, evel ma ze guir, penaus e tisquezze an dra-se sclear ur mancamant vras eus a vertuz hac a gouraich : mæs desirout a reont cals hac e clascont e naouspet fæçon e raet allasic dezo, e ve truez bras outo, hac e vent istimet, non pas hepmuiquen affliget, mæs patiant ha courachus. Quemense a so evit guir ur batiantet, mæs ur batiantet faus pehini ne deo quen tra en effet nemet ur vanite hac un ambition fin ha dilicat. Enor o deveus, eme an Abostol, hoguen non pas hervez Doue. Ar guir batiant n’en em glem quet eus a boan, na ne zesir quet e raet truez dezàn : coms a ra eus e afflidion sinceramant ha simplamant, hep e ober brassoc’h eguet na deo, hac hep ober clem na doleanç ebet, permeti a ra gant patiantet e quemerret compassion ountàn nemet na zeuet da gridi en deffe mui a boan eguet n’en deveus ; rac neuse e lavar gant modesti penaus n’en deveus quet ar boan-se, hac e chom er fæçon-se pæsibl etre ar virionez hac ar batiantet, oc’h avoui e boan hep en em glem anezi.\nEr gontroliezou pere a erruo gueneoc’h en exerciç eus an devotion, rac an dra-se ne vanco quet, ho pezet memor eus ar pez en deveus lavaret hor Salver. Ur c’hreg, emezàn, pa vez quistion dezi da c’henel, e deveus ur boan hac un anquen bras ; mæs pa vel e deveus ganet he buguel, e teu da ancounec’hât he foan hac he anquen abalamour ma e deveus lequeat ur c’hrouadur er bed. C’hui hoc’h eus ive concevet en hoc’h ene an dîna buguel a so er bed, pehini eo Jesus-Christ. Abarz ma ho pez èn produet ha ganet antieramant, ne ouffac’h quet miret n’ho pe cals a boan, mæs quemerit couraich, rac tremenet ar boan-se ebiou, e chomo gueneoc’h ur joa eternel da veza ganet un hevelep crouadur er bed. Hoguen ganet ho pezo-èn antieramant evidoc’h, pa ho pezo-èn furmet antieramant en ho calon hac en hoc’h euvrou dre an imitation eus e vuez, o veva diouz ma en deveus bevet.\nPa viot clàn, offrit quement poan, quement incommodite ha quement languis ho pezo d’hor Salver, oc’h e supplia da unissa hoc’h oll boaniou gant an tourmanchou en deveus anduret evidoc’h. Obeissit d’ar Medecin, quemerit ar remejou ha quement a ordreno deoc’h da zibri pe da efa abalamour da Zoue, o caout memor eus ar vestl a guemeras hor Salver evidomp. Desirit beza yac’h evit e servicha ; na revusit quet ivez chom da languissa evit oboissa dezàn, hac en em disposit da vervel, mar deo e volontez, evit e veuli ha jouissa anezàn en e Varados. Ho pezet memor penaus ar guenan, endra vezont oc’h ober o mel, ne vevont na ne zebront nemet eusa draou chuero : evelse ivez ne ellornp jamæs ober actou a vrassoc’h douçder hac a vrassoc’h patiantet, nac ober guell ar mel eus ar vertuziou excellant eguet endra vezomp o tibri ar bara c’huero eus an adversite hac o veva emesq ar poaniou hac ar gontroliezou pere a stourm ouzomp. Hac ec’his ma zeo ar mel pehini a vez great eus a vleunv an thyn, pehini so ul lousaouen displet ha c’huero, eo an excellanta mel a so tout, evelse ivez ar vertuz pehini a exerçomp er c’huervder eus an adversiteou ar re vila hac ar re disprisussa, eo ar vertuz excellanra tout.\nSellit alies gant ho taoulagat inrerieur ouz Jesus-Christ crucifiet, en noaz, blasfemet, calomniet, abandonet hac erfin accablet gant peb seurt anvi, tristidiguez ha poaniou, ha considerit penaus hoc’h oll souffrançou, pe seurt bennâc e c’hallenr beza, ne dint morse da veza comparachet ouz e re, ha penaus biquen ne souffrot netra evintàn e scoaz ar pez en deveus souffret evidoc’h.\nConsiderit an tourmanchou o deveus bet gouzanvet ar Verzerien, ha peguement a boan o deveus cals a dud var an douar muguet n’hoc’h eus-hu, ha livirit : allas va affliction ne de nemet consolation, ha va foaniou he dint nemet ros e compaæson d’ar re a soufr meur a hini pere n’o deveus na sicour nac asistanç na soulajamant, hac a vev en ur maro continuel o veza accablet a boaniou hac a adversiteou bras meurbet.\nAdtapet diwar « https://br.wikisource.org/w/index.php?title=Trede_quevren_-_An_trede_Chabistr&oldid=125115 »\nKemmoù diwezhañ degaset d'ar bajenn-mañ d'an 9 Eos 2018, da 11:07.


abaoe - Wikeriadur\nSavet gant an araogenn « a », ar stagell « pa » hag ar verb « oe » (pe ar stagell « aba » ha « oe »).\nAraogenn amzeriañ. Ne dalv ket evel araogenn lec'hiañ, gwelout adal hag adalek.\nAbaoe ur c'houlz\nabaoe pegoulz eo klañv ? — abaoe deh. — (Jules Gros, Le trésor du breton parlé Première Partie, 1966, p. 102.)\nSell, me a zo oh ober gand an ed-se abaoe Gouel-Mikêl. — (Jules Gros, Le trésor du breton parlé Deuxième Partie, 1970, p. 386.)\n... ; hag abaoe deiz an eured, hini ebet eus an diou-man ne weljont ket anezan. — (G. MILIN, Gwechall-goz e oa..., Kemper, 1924, p. 17.)\nHer c'haret a ran, abaoe an eil tro ma teuas, ... — (G. MILIN, Gwechall-goz e oa..., Kemper, 1924, p. 44.)\n- Ataoe, ar c'hi, eme eben, ar c'hi o lonkañ un dakenn soubenn manet abaoe dec'h da noz. — (Jarl Priel, Va Zammig Buhez, Al Liamm, 1954, p. 13.)\nabaoe un darvoud bennak\nAbaoe al laeroñsioù-se eo e teu ar maer, e kalz a barrezioù zo, da ober e vestr war ar beredoù ha war ar gwez a vez enno. — (Lan Inizan, Emgann Kergidu 1, Brest, 1877, eil emb. Al Liamm 1977, p. 12.)\nSetu a-ze ar pez a ioa c'hoarvezet gand an Aoutrou Cren hag e Lanzeon abaoue emgann Kergidu. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 85.)\nAbaoe abadenn ar vi brein, tri devez all a oa eat da ruilha bern war vern e puns distradet an amzer dremenet... — (Ivon Krog, Eur Zac'had Marvailhou, Buhez Breiz, Kemper, 1924, p. 25.)\n[...] ; hag abaoe dibenn an trede bloavez, pegen alïes bennak ma leze Soaz he fez ugent real da goueza a-drenv e gein, Noun ne ree van ebet. — (Ivon Krog, Eur Zac'had Marvailhou, Buhez Breiz, Kemper, 1924, p. 115.)\nMe a ouïe a-walh e oa o tarhei bazadou ganin, abaoe an taol all. — (Jules Gros, Le trésor du breton parlé Deuxième Partie, 1970, p. 36.)\nAbaoe e vugaleaj, KK\nSell, c'hoaz eo boset ma zal abaoe an ougnad am-oa bet aze. — (Jules Gros, Le trésor du breton parlé Première Partie, 1966, p. 102.)\nHag abaoe al lamm-se am-oa bet aze... — (Jules Gros, Le trésor du breton parlé Deuxième Partie, 1970, p. 304.)\nabaoe ur pad, ur c'heid\nN'am boa ket gwelet ar c'heneil-se abaoe un daou-ugent vloaz bennak... — (Jarl Priel, Va Zammig Buhez, Al Liamm, 1954, p. 26.)\nUr vouezh anavezet e oa, met ur vouezh ha n'he doa ket klevet abaoe pell. — (Roparz Hemon, Ho kervel a rin en noz ha marvailhoù all, Al Liamm, 1970, p. 26.)\nabaoe meur a warlene\ngalleg : depuis (fr)\nkembraeg : er ys (cy) , ers (cy)\nsaozneg : for (en) , since (en)\nspagnoleg : desde (es)\nAdverb amzeriañ, abaoe an amzer-se.\nMestr paour, me avat a zo bet tomm din abaoe! KAB 1/199\nAbaoe eo deuet e relegoù da Gastell, hag hirio emaint e-kreiz ar re a gare kement, hag a gare ivez kement anezhañ. — (Lan Inizan, Emgann Kergidu 1, Brest, 1877, eil emb. Al Liamm 1977, p. 26.)\n... ; abaoe, n'on ket zoken evit klevout komz eus an evaj-se. — (Jarl Priel, Va Zammig Buhez, Al Liamm, 1954, p. 36.)\n..., ha soñj am eus c’hoazh da vezañ klevet ma maeronez, daoust d’ar bloavezhioù hir a oa tremenet abaoe, o « chupennañ » warno gant kasoni. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 20.)\nDastum a ran evel-se ur chewing-gum chaoket ha kaledet abaoe, daou bezh ugent real hag un taf boutailh vier. — (Yann Gerven, Brestiz o vreskenn, Al Liamm, 1986, p. 9.)\niwerzhoneg : ó shin (ga)\nsaozneg : since (en)\nAdtapet diwar « https://br.wiktionary.org/w/index.php?title=abaoe&oldid=252829 »\nDernière modification le 24 Kzu 2017, à 15:05\nKemmoù diwezhañ degaset d'ar bajenn-mañ d'an 24 Kzu 2017, da 15:05.


noziñ - Wikeriadur\nSavet diwar an anv-kadarn noz hag al lostger -iñ\nnoziñ /ˈnoːzĩ/ verb dic'hour\nDont, serriñ (pa gomzer eus an noz)\nIV. VERBOU DIC'HOUR\nVerboù a zo avat hag a chom diziviz kaer ar rener ; ar verboù-se eo dreist-holl ar re o verkañ un doare d'an amzer : noziñ, abardaeziñ, reviñ, brumenniñ, latariñ (goulaouiñ, skorniñ, aveliñ a zo ivez verboù personel).\n[...]. — (Frañsez Kervella, Yezhadur Bras ar Brezhoneg, Brest, 1947, 1976, p. 158.)\nHag ouzhpenn, gant ur vorenn Kerzu o tiskenn, e nozas gwall abred, ha ret e oa d' ar moraer teurel ar brasañ evezh evit loveal dizroug etre ar sklosennoù ha sklerijenn an tanioù. — (Jakez Riou, Geotenn ar Werc'hez ha danevelloù all, Al Liamm, 1957, p. 105.)\ngalleg : descendre (fr) , tomber (fr) (nuit)\ngalleg : (commencer a) faire nuit (fr)\nAdtapet diwar « https://br.wiktionary.org/w/index.php?title=noziñ&oldid=214534 »\nKemmoù diwezhañ degaset d'ar bajenn-mañ d'an 19 Kzu 2015, da 14:43.


Danevell 4 (live #) - Ar voutailh war an traezh. (Skrid)\nDanevell 4 (live #)\nAr voutailh war an traezh.\nEmañ Gwenola o pourmen war an aod, hec'h-unan, goude koan. Brav eo ar mor, ruz an heol hag an oabl.\nEmañ-hi o sellout ouzh ar gwag o tarzhañ war ar reier. Diskenn a ra betek an draezhenn ha tennañ he botoù. Dont a ra an dour da lipat he zreid.\nGwelout a ra un dra bennak o ruilhal en eon. Ur voutailh eo, gant un tamm paper e-barzh.\nDigoret he deus ar voutailh, ha displeget ur follennig velen. Ul lizher eo. E brezhoneg eo skrivet.\nO lenn emañ Gwenola bremañ.\nMalo Kaloneg eo ma anv. Kabiten on war ar Morvleiz, bravañ teirgwern an holl vorioù, doujet eus Enez ar Skorn betek Douar an Tan.\nDilestret e oamp, tud ar Morvleiz, war un enezenn didud anavezet mat ganin. Arsailhet on bet neuze gant ur bagad martoloded eus ar Morvleiz, Ha dilezet on bet amañ, ma-unan. Un tamm boued, ur voutailhad rom, ur fuzuilh hag ur sabrenn hepken o deus lezet ganin, al loened brein-se. En o fenn emañ ma letanant a garen evel ma mab, an treitour Konan Taldir.\nKonan Taldir! An hini am boa dastumet, pa oa bugel bihan, o ouelañ dirak korfoù marv e dud, lazhet gant ur morlaer saoz e-kichen ar Poulldu! An hini am boa kelennet dezhañ sekredoù ar mor! Milliget ra vo e anv! Daonet ra vo e ene! Ha ra vreino e eskern ouzh ar groug!\nMa aour emaint o klask. Krediñ a reont e kavint ma zeñzor, teñzor ma beajoù. Dipitet e vint, me `lar deoc'h, rak n'on ket ken sot ha ma kredont. Paotr fin eo mab ma zad. Ha den ne oar pelec'h emañ an aour am eus kuzhet. Rak kuzhet mat eo, hag ar re o deus gwelet anezhañ o deus kollet o buhez, ha n'emaint ket amañ ken evit kontañ d'an dud. Ar re varv hepken a oar chom mut.\nPoan he deus Gwenola o kompren ar pezh a zo skrivet goude. N'eo ket sklaer al lizherennoù ken.\nC'hwi avat, a zo o lenn al lizher-mañ, ho po an hanter eus ma zeñzor ma teuit da sikour ar paour-kaezh Malo Kaloneg amañ en e enezenn, kollet e-kreiz ar mor bras . Setu pelec'h emañ an e ...\nN'eo ket ar plac'h yaouank evit lenn ken. Diverket eo pep tra.\nGourvez a ra Gwenola war an traezh sec'h en ur empentiñ Malo Kaloneg hag e deñzor. Klouar eo an aer. Klouar e vez aer an abardaevezhioù hañv en arvor.\nDeuet eo an noz. Manet eo kousket dindan ar stered, ar baperenn en he dorn, ar voutailh en he c'hichen. Huñvreal a ra en inizi kevrinek, leun a deñzorioù. Hag en ur preizher eus an amzer gozh o klask he lazhañ, peogwir e oar-hi pelec'h emañ e aour.\nDihuniñ a ra , ha lezel al lizher da vont gant an avel.


Catherine Quiniou, Plonevez ar Faou - Skol vreizh\nVous êtes ici : Accueil Komzoù brezhoneg Catherine Quiniou, Plonevez ar Faou\nCatherine Quiniou, Plonevez ar Faou\nCaterine QUINIOU, deus Plonevez ar Faou\nCatherine Quiniou a gont deomp diwar-benn he bugaleaj, penaos e kave dudi gant he c'hamaraded e-pad a goañv, ha penaos he doa ranket kuitaat he familh evit mont da vevañ da di he eontr, nebeud a-raok ma varvfe he mamm.\nLors : Ha setu … ho tud n'eus bet deskadurezh 'benn ar fin …\nCatherine : Ya ya deskadurezh, deskadur'zh, desket neuint med 'ba 'r skôl oaint bet un tamm, koa, « hein », med gou'-ze gan' amzer vé desket un dra bennak' ganoc'h ato, ya\nCatherine : Bin ya zur, 'c'ha !\nLors : Ha bez' 'vize leveier 'ba 'n ti ?\nCatherine : O, 'viz' ket !\nCatherine : O nann nann, 'oa ket, o nann nann … nann nann, le'rioù, nann 'viz' ket, nann 'oa ket ar mod deuc'h an dra-he...\nCatherine : 'Oa ket amzer de lenn hag an dra-he, pugur d'ar re goz 'ga'e dê gwechall la 'oa ga' 'n dra-he, an dra-he 'dalve'e ket nintra koa ...lenn\nLors : A nann ?\nCatherine : 'Oa ket amzer da lenn, o nann !\nLors : Memes lenn an Aviel petram' ...petram' Buhé ar Zent ?\nCatherine : A, Buhé ar Zent, ya, an dra-he 'viz' partoud ya\nLors : Set' an dra-he 'viz 'ba du-se ?\nCatherine : 'Ba du-me 'oa ket, med 'ba ti me dud kaer gou'-ze 'oa\nLors : 'Ba ti ho tud kaer ?\nCatherine : Ya 'oa ... 'oa eun, ya, humm\nLors : Buhé ar Zent ?\nCatherine : Buhé ar Zent, ya\nLors : An dra-he 'viz' lenn't...\nCatherine : Ya, bin ma gwaz m'eus bet kle'et neon lar't la e dad... o dad 'lenne Buhé ar Zent dê bemnoz, bemnoz vi'e lennet Buhé ar Zent dê !\nLors : Bemnoz ?\nCatherine : Ya, vi'e tenn't un tamm koa deus … deu' ar le'r, ya\nLors : A, un tamm deus Buhé ar Zent bemnoz !\nLors : Med an dra-he viz' graet 'pad ar goañv ken pe …\nCatherine : O, 'michañs, ya, pe vi'e hirr an noz koa, ya … ya … med 'ba … nim neump ket bet … 'ba du-me, viz' ket.\nLors : Ya pugur gwechall 'oa ket elektrisite, ha set' pe vi'e hirr an noz...\nCatherine : A bin yao, ar lamp' pichon ' viz' laket war 'r pod du … kich'nn 'n tan !\nLors : A, ar pod du\nCatherine : Ya ya, hag vi'e lak't dour 'barzh c'hoa'h...\nCatherine : Ya ya, 'r pod du 'dreñv an tan, ya\nLors : Ya ya, 'benn kaou' dour tomm, koa\nCatherine : 'vi'e an dour tomm ato, ya ya ya\nLors : A ya, se 'oa aes\nLors : Hag al lamp' pichon 'oa ?\nCatherine : Al lamp' pichon ya\nLors : Petram' ul letern ?\nCatherine : Ul letern 'viz' euv, ya, hag ur... gou'-ze ma dou' vi'e gouloù mod all 'viz' euv ga', ga' gwer warneon 'oa …\nLors : Peseurt ...a ya, 'l lamp' petrol 'oa\nCatherine : Ya lamp' petrol ya … mod-all al letern 'viz', ya 'vi' mond d'ar c'hreier ha mond partoud 'vi'e dao kaou' gouloù 'wac'h\nCatherine : Set' vi'e alumet al letern, ya\nLors : Ha choñj 'peus deus ar goañv, peseurt mod 'oa yen ha … 'wechoù 'oa skorn ?\nCatherine : Bin skorn med d'ar mare-te viz' skorn, brema' ne vé ket kin, brem' n'eus ket goañv kin, na n'eus ket, na hañv n'eus ket euv, n'eus kaer eu\nCatherine : Nann nann … ya ya, choñj am 'eus viz', viz' goañv sertanam', ya ya\nLors : A ya d'ar poent-se 'oa, 'oa yen hardi\nLors : 'Pad ar goañv … ha set' vize dao … viz' ret doc'h mont d'ar skôl memestra ?\nCatherine : A, dao vi'e mont d'ar skôl memestra 'c'ha forzh peseurt amzer 'viz' !\nLors : Memes ma vize erc'h ?\nCatherine : Bin ya ya ya, yaec'h d'ar skôl memestra, ya\nLors : Ha ga' 'r bouteier koad ?\nCatherine : Boutoù koad.\nLors : 'oa ket aes … 'michañs\nCatherine : Pffff, nign 'oa boaz't a-mod-se, 'namp ket gwel't 'met 'n dra-he, set' a-mod-se ouiemp ket 'g-eñ 'oa un dra 'mnnag aesoc'h, koa, gou'-ze, gou'-ze neuhe 'neump gouiet, med d'ar mar-se 'oa e'h'mm ur boutoù koad dec'h …\nLors : Ya ya, toud 'n dud 'oa mem' mod\nCatherine : 'Mem' mod … toud 'n dud 'oa memes mod ya\nLors : Ha choñj 'peus bez bez risklet ur wech war 'n hent ?\nCatherine : O yao, 'michañs 'neump bet graet, m'eus ket keme'-se choñj, med zur 'neump bet, zur 'neump bet graet 'c'ha'\nLors : Koue'et un tamm ha …\nCatherine : Koue'et, ha neuhe plijadur 'viz' pe viz' skorn, oa 'r vigwal' 'trese, 'vi'er ' riskl', 'vi'er 'c'hoa'i riskl' ha traoù, ya ya !\nLors : A ya, 'ba 'r porzh 'viz' graet eu ?\nLors : Porzh ar skôl petram' …\nCatherine : O porzh ar skôl 'viz' ket pugur 'vi'e ket … nann nann nann, med mod-all gou'-ze nign vi'e or …. nign 'oa or vandenn'd ' tond d'ar skôl deus Kra' Madiec ueu ahe …\nLors : Deus ?\nCatherine :Kra' Madiec 'teuemp da… 'teuemp deus ...'teuemp d'ar skôl d'ar veilh a'el, koa, d'ar skôl ahe\nLors : A deus Kra' Madiec … an dra'-he é ano...\nCatherine : Ano kêr 'lec'h 'oan 'chom\nLors : Ha set' 'oa ket Trodon ?\nCatherine : A nann nann, 'benn neuhe 'oan ket 'ba Trodon kin pé 'oan bet deut d'ar skôl, nann nann nann\nLors : A ya pugur c'hwi 'zo bet ga' or …\nCatherine : Ga' or eont', ya\nLors : Ga' or yeont' doc'h ?\nCatherine : Ga' or yeont', ya\nLors : Ya, ha lar't 'pa din 'blamm 'bet'a med m'eus ket joñj, m'eus ket derc'het joñj...\nCatherine :'Blamm e oamp kalz bugale, koa, ha set' pé 'oa daou 'oa dri blâ 'raok' c'hoazh hag ar re all 'oa brasoc'h, med gou'-ze 'oa deut diou verc'h 'n dro, set' me yeont' 'michañs 'na … da zoulaj' ma mamm 'na tapet eun 'enam', ha gou'-ze ma mamm 'oa maro ar bla'ezh warlerc'h 'oa ...bugur 'oa bet or verc'h all hag ma mamm 'oa maro, set' gou'-ze me 'zo bet chomet ga' me yeont', ya\nLors : Ha … hag ho mamm 'zo marvet 'n or … 'n or gan' ar verc'h-mañ ?\nCatherine : Ya gou'-ze, un neubeud devechoù goud' ya …\nCatherine : Un neubeud devechoù goud' 'oa ganet ar verc'h ya … ya, oa-hi maro\nLors : Traoù a-mod-se 'c'hoarve'e gwechall...\nCatherine : O ya, gwechall 'zo e'o traoù a-mod-se, ya ya ya ya\nLors : Hmmm, ha just 'wac'h choñj peus gwel't ar medesin 'tond, 'tond d'ar gêr pé 'oac'h bihan 'wechoù...\nCatherine : O m'eus ket … mmm nann, nann nann, nann nann, o nann m'anfin n'oun ket 'g-eñ 'vi'e goul't, med nann, m'eus ket choñj gwel't ar medesin dond pé 'oan bihan « hein », pé 'oan yaouank nann, m'eus ket joñj gwel't medesin 'bet nann\nLors : Biken … morse 'peus bet gwel't ?\nCatherine : Euh, m'eus ket choñj, nann.\nCatherine : Ya ya deskadurezh ...deskadurezh desket o deus mes … e-barzh ar skol e oant bet un tamm koa « hein » mes goude-se gant an amzer a vez desket un dra bennak ganeoc'h atav koa …\nCatherine : Beñ ya, sur avat !\nLors : Ha bez e veze levrioù\n(leveier)e-barzh an ti ?\nCatherine : O, ne veze ket !\nCatherine : O nann nann, ne oa ket o nann nann … nann nann, levrioù nann ne veze ket, nann ne oa ket ar mod diouzh an dra-se.\nCatherine :Ne oa ket amzer da lenn, hag an dra-se peogwir d'ar re goz a gave dezho gwechall ne oa gant an dra-se ...an dra-se ne dalveze ket netra, koa … lenn.\nCatherine : Ne oa ket amzer da lenn, o nann !\nLors : Memes lenn an Aviel peotramant...peotramant Buhez ar Sent ?\nCatherine : A, Buhez ar Sent, ya, an dra-se a veze partoud, ya\nLors : Setu an dra-se a veze e-barzh du-se ?\nCatherine : E-barzh du-mañ ne oa ket, mes e-barzh ti ma dud kaer goude-se a oa.\nLors : E-barzh ti ho tud kaer ?\nCatherine : Ya a oa … a oa unan, ya humm\nLors : Buhez ar Sent ?\nCatherine : Buhez ar Sent, ya\nLors : An dra-se a veze lennet...\nCatherine : Ya, beñ ma gwazh am eus bet klevet anezhañ o lâret la e dad … o dad a lenne Buhez ar Sent dezho bemnoz … bemnoz e veze lennet Buhez ar Sent dezho\nCatherine : Ya, e veze tennet un tamm koa diouzh … diouzh al levr, ya\nLors : A, un tamm diouzh Buhez ar Sent bemnoz\nCatherine : O emichañs, ya, pa veze hir an noz koa ya ...ya … mes e-barzh … ni … ni n'hon eus ket bet ...e-barzh du-mañ ne veze ket.\nLors : Ya, peogwir gwechall ne oa ket elektrisite, ha setu pa veze hir an noz...\nCatherine : A beñ eo, al lamp pichon a veze lakaet war ar pod du ...e-kichenn an tan.\nCatherine : Ya ya, hag e veze lakaet dour e-barzh c'hoazh !\nCatherine : Ya ya, ar pod du a-dreñv an tan, ya\nLors : Ya ya, a-benn kaoud dour tomm koa\nCatherine : A veze an dour tomm atav, ya ya ya\nLors : A ya, se a oa aes\nLors : Hag al lamp pichon a oa ?\nCatherine : Al lamp pichon, ya\nLors : Peotramant ul letern ?\nCatherine : Ul letern a veze ivez ya hag ...goude-se ma Doue, gouloù mod-all a veze ivez gant … gant gwer warnezhañ a oa c'hoazh…\nLors : Peseurt ...a ya, ul lamp petrol e oa ?\nCatherine : Ya ,lamp petrol ya… mod-all al letern a veze, ya, evid mond d'ar c'hreier ha mond partoud e veze dao kaoud gouloù awalc'h\nCatherine : Setu e veze alumet al letern, ya\nLors : Ha soñj ho peus diouz ar goañv ...peseurt mod e oa yen ha... a-wechoù a oa skorn...\nCatherine : Beñ skorn, mes d'ar mare-se a veze skorn, bremañ ne vez ket ken, bremañ n'eus ket goañv ken,na n'eus ket, na hañv n'eus ket ivez, n'eus kaer ivez\nCatherine : Nann nann … ya ya, soñj m'eus e veze, e veze goañv sertenamant, ya ya\nLors : A ya d'ar poent-se e oa … e oa yen hardi\nLors : E-pad ar goañv … ha setu e veze dao … e veze ret deoc'h mond d'ar skol memestra ?\nCatherine : A, dao a veze mond d'ar skol memestra moarvat … forzh peseurt amzer e veze...\nLors : Memes pa veze erc'h ?\nCatherine : Beñ ya ya ya, ez aec'h d'ar skol memestra\nLors : Ha gant bouteier koad...\nCatherine : Boutoù koad\nCatherine : Pfff, ni a oa boazet a-mod-se n'hon doa ket gwelet nemet an dra-se, setu a-mod-se ne ouiemp ket hag-eñ e oa un dra bennak aesoc'h koa, goude-se ...goude-se neuze hon eus gouiet, mes d'ar mare-se e oa ezhomm ur boutoù koad deoc'h !\nLors : Ya ya, toud an dud a oa memes mod\nCatherine : Memes mod … toud an dud a oa memes mod, ya\nLors : Ha soñj ho peus bezañ, bezañ risklet ur wech war an hent ?\nCatherine : O eo, emichañs hon eus bet graet … m'eus ket kement-se soñj, mes sur hon eus bet, sur hon eus bet graet moarvat...\nCatherine :Kouezhet, ha neuze plijadur a veze pa veze skorn, a oa ar vugale etrezo …e vizer o risklañ … e vizer o c'hoari risklañ ha traoù, ya ya\nLors : A ya, e-barzh ar porzh e veze graet ivez ?\nLors : Porzh ar skol, peotramant …\nCatherine : O, porzh ar skol ne veze ket, peogwir ne veze ket ...nann nann nann, mes mod-all goude-se ni a veze oc'h ober ...ni a oa ur vandennad o tond d'ar skol diouzh Kreac'h Madiec ivez aze\nCatherine : Kreac'h Madiec a deuaemp da … a deuaemp diouzh … a deuaemp d'ar skol d'ar veilh avel koa … d'ar skol aze\nLors : A diouzh Kreac'h Madiec … an dra-se eo ano\nCatherine : Ano kêr e-lec'h e oan o chom\nLors : Ha setu ne oa ket Trodon ?\nCatherine : A nann nann, a-benn neuze ne oan ket e-barzh Trodon ken pa oan deuet d'ar skol, nann nann nann\nLors : A ya peogwir c'hwi a zo bet gant ur...\nCatherine : Gant ur eontr, ya\nLors : Gant hoc'h eontr deoc'h ?\nLors : Ya ha lâret ho poa din abalamour da betra, mes m'eus ket soñj, m'eus derc'het soñj...\nCatherine : Abalamour e oamp kalz bugale koa, ha setu pa oa daou pe dri bloazh araok c'hoazh hag ar re all a oa brasoc'h, mes goude-se e oa deuet diou verc'h en dro, setu ma eontr emichañs en doa … da zoulajiñ ma mamm en doa tapet unan ac'hanomp, ha goude-se ma mamm a oa marv ar bloavezh warlerc'h e oa ...peogwir e oa ur verc'h all hag ma mamm a oa marv setu goude-se, me a zo bet chomet gant ma eontr, ya\nLors : Ha … hag ho mamm a zo marvet en ur … en ur genel ar verc'h-mañ ?\nCatherine : Ya goude-se … un neubeud devezhioù goude, ya\nCatherine : Un neubeud devezhioù goude e oa ganet ar verc'h ya … ya, a oa-hi marv\nLors : Traoù a-mod-se a c'hoarveze gwechall...\nCatherine : O ya, gwechall a zo erruet traoù a-mod-se ya … ya ya ya\nLors : Hummm, ha just awalc'h soñj ho peus gwelet ar medesin o tond … o tond d'ar gêr pa oac'h bihan a-wechoù ?\nCatherine : O m'eus ket … mmm nann nann nann nann nann, o nann m'anfin n'ouzon hag-eñ e veze goulennet, mes nann m'eus ket soñj gwelet ar medisin dond pa oan bihan « hein », pa oan yaouank, nann m'eus ket soñj gwelet medisin ebet, nann\nLors : Biken … morse peus bet gwelet ?\nCatherine : « Euh » m'eus ket soñj, nann.


Buhez ar Zent. pages 331, 332, 333. Encyclopédie Marikavel.\npages 331, 332, 333\nPevare devez a viz Mae\nIntanvez, patronez ar mammou kristen\n(332 - 388)\nMonika a oa ginidik eus Tagast, en Afrik. He zad hag ne mamm a oa kristen; a vihanik e tiskouezas bezan troet war ar beden ha war an aluzen.\nDa daou vla warn-ugent, he zud he dimezas d'eun dijentil eus a Dagast, e hano Patrik, an hanter kosoc'h eviti. Kerse a gavas o vont eus ar gêr, rak he fried, ouspen ma oa pagan, a oa eur gwall den, hag he mamm-gaer a oa ken gwaz-all.\nKoulskoude, Monika, elec'h fallgaloni, o welet en peseurt toull e oa kouezet, a glaskas an tu da wellât he gwaz. Biskoaz ne lavaras d'ezan eur ger treuz; elec'h rei kenteliou d'ezan, e roë skoueriou; elec'h e c'hourdrouz, e c'houzanve anezan; elec'h e gasât, e garet eo a rê. En doare-ze, a nebeudou, e teuas a benn d'e wellât, ha d'ober eur c'hristen anezan. Pa varvas, dour ar vadeziant, war e c'houlen, a redas war e dâl.\nAn Otrou Doue, evit ober da Vonika kaout skanvoc'h poaniou ar vue, en devoa laket tri grouadur da laouennât he zi : Augustin, Navigius ha Perpetua. Gwasan a oa, dre ma c'honeze he fried, e kolle he mab henan.\nEur pôtr lezirek oa; ne gare nemet ar c'hoari hag ar blijadur. Kaset e oe d'ar skol da Garthaj hag eno en em gollas krenn. Da naontek vla, en devoa dizenoret e hano, ha dre ma vastare e galon, an denvalijen a garge e spered hag a vouge e fe.\nPa zizroas Augustin d'ar gèr, diouz ar gwall gomzou a oa gantan, Monika a anavezas e oa touellet gant kredennou ar vanicheaned (1), fallan gouen tud a oa neuze war an douar. Raktal e argasas he mab er-mêz eus he zi : « Nan, biken, emezi, ne vezin mamm d'eur manichean ! »\nGoude bezan e lôsket da vale eur pennad, e roas digemer d'ezan adarre hag e klaskas an dud desketan d'e gentelian.\nEun eskob a lavaras d'ezi, eun devez, o welet pegen doaniet e oa : « Eur mab hag a zo gouelet warnan evel ma zo grêt war Augustin n'hall ket bezan kollet da viken ! »\nMonika a gendalc'has he fedennou evit goulenn ouz Doue dizro he mab.\nEun devez, Augustin a gemennas d'ezi e oa o vont da Rom. Ne falvezas ket ganti e lezel da vont e-unan hag ec'h eas da Garthaj; mes Augustin a bignas el lestr hag a yeas en hent, epad an noz, hep gouzout d'e vamm.\nMonika, da c'houlou-de, a oe dare d'he c'halon rannan, pa welas an tol divalo c'hoariet d'ezi gant he mab. Dizrei a reas da Dagast, mes peuc'h ebet eno ne gavas; ha hi en hent, ha da Rom.\nP'en em gavas eno, e oa re zivezat; he mab a oa et da Vilan; mont a reas da Vilan. Eno e kavas an eskob sant Ambroaz, a reas d'ezi eun digemer mat; eno ive he devoe an dudi da welet hec'h Augustin, dianket seitek vla a oa, o kemer hent ar fe; eno e welas an eskob Ambroaz o lakat dour ar vadeziant da redek war e dàl. He c'halon breman bar gant ar joa, o welet Augustin war an hent mat, Monika a reas he zonj da zizrei d'he bro. Mont a reas da Osti da gemer ar vag he digasje d'ar gêr. Eno, e keit ma oa o c'hedal kuitât, e krogas eun derzien vras enni; anaout a reas ne oa pare ebet eviti. Lavaret a reas d'he bugale : «Sebelian refet ma c'horl' el lec'h ma kerfet; n'en em jalet ket gant an dra-ze; ar pez a c'houlennan ouzoc'h hepken eo ma talc'hf'et sonj ac'hanon ouz Oter an Otrou, n'eus forz pelec'h en em gavfet. »\nAugustin ne dec'has ket eur pennad diouz gwele e vamm, epad he c'hlenved, hag etre e zivrec'h eo e varvas, d'an navet devez eus he zerzien, oajet a c'houec'h vla ha hanter-kant (388).\nAugustin a ouelas pell amzer d'e vamm; hi ive he devoa gouelet warnezan, arôk gallout dont a benn da lakat bue ar c'hras da ziwan en e ene.\nAr pab Martin V a reas digas relegou santez Monika eus a Osti da Rom, er bla 1430. Eur c'hrouadur klanv a oe pareet, pa oe tostaet gant e vamm ouz ar relegou-ze. Ar pab Eujen IV, (1431-1447) a roas santez Monika da batronez d'ar re a zo en Breuriez ar mammou 'kristen.\n(1) Ar vanicheaned a oa neuze ar pez m'eo breman ar franmasoned.\nDaerou ar vamm,\nMonika a oe diou wech mamm da Augustin, p'eo gwir e roas d'ezan bue ar c'horf ha bue an ene.\nI. — Ar mammou kristen a dle karet bue korf o bugale, dreist d'o hini.\nEul lestr a oa o vont da goll en kreiz ar mor bras; ne oa mui tamm bevans ebet; an dud a varve gant an naon ha gant ar spont. Eur vamm a oa eno. eur bugel bihan d'ezi da vagan. Evel n'he devoa tamm da zibri, n'he devoa mui a lez da rei d'he c'hrouadur. Digeri reas neuze eur wazien eus he brec'h ha lakat a reas he bugel da zunan he gwad. Ar vamm a varvas, arôk ma teuas sikour, mes ar bugel a oe kavet beo.\nII. — Ar mamrnou kristen a dle, dreist-oll, karet bue ene o bugale, he astenn hag he diwall; tôl evoz warne ha pedi evite hep paouez, ma teuont da dec'hel diwar an hent mat.\nKonversion eur pec'her a zo labour daou : labour Doue ha labour an den; mes n'eus netra o tigeri hag o flouran ken brao an hent d'an den dianket da zizrei eus bali an ifern evel daerou eur vamm, . abalamour ma n'eus netra ken galloudus hag an daerou-ze war galon eur mab. Mammou kristen, mar 'man ho pugale en gras Doue, pedet evit ma chomfont enni, ha ma n'emaïnt ket, pedet evit o c'honversion. Ma pedet a wir galon, Doue n'hall ket chom hep rei d'ac'h ho koulenn.\nEvit komz diouzk al levr-se / pour discuter de cet ouvrage :


Pajenn:Riou - Troiou-kamm Alanig al louarn I.djvu/45 - Wikimammenn\nPajenn:Riou - Troiou-kamm Alanig al louarn I.djvu/45\npengos dero, e porz an aotrou Rustevel. Dre va brasa faot eo. Gevier am boa lavaret d’ezañ ha ne oa ket eno a-walc’h a vel d’eur gelienenn da lipat. E-lec’h fest ar mel, en deus paket fest c’houero ar vaz ! Hanter lazet eo bet, hag hervez am eus klevet, emañ c’hoaz e benn en eur stad vantrus, diskroc’henet, koeñvet ; ha gwall c’hlac’haret e oan p’em boa gouezet en doa gallet en em denna.\n« C’houi a anavez tud ar vro, emezañ, ha gwelet mat oc’h gant an holl. Ha plijout a rafe d’eoc’h, va niz, komz diwar va fouez da aotrou person ar barrez, ha\nAdtapet diwar « https://br.wikisource.org/w/index.php?title=Pajenn:Riou_-_Troiou-kamm_Alanig_al_louarn_I.djvu/45&oldid=143415 »


Ha c'hoant ho peus rakprenañ al levr treset diwar-benn Anjela Duval ?\nlundi 11 juin 2018 à 18:21 Par Pauline Kerscaven, France Bleu Breizh Izel\nA-benn an diskar-amzer e teuio er-maez ar vandenn-treset "Anjela" diwar-benn buhez Anjela Duval, barzhez bro Dreger. Tu zo dija rakprenañ dija al levr grafek.\nGant Christelle Le Guen zo bet ijinet ha treset istor Anjela - Christelle Le Guen\nKant pajennad tresadennoù brav en ul levr grafek, brezhoneg en un tu, galleg en tu all. Anjela Duval a oa tost he c'halon ouzh Breizh he bro, ouzh ar beizanted hag o mod da vevañ, ouzh he yezh. Ha setu pezh hon o tro da zizoloiñ a-benn nebeut. Ur roman grafek a deuio er-maez en diskar-amzer.\nStudiet eo bet buhez ar varzhez gant Christelle Le Guen, a-raok kregiñ da dresañ. Heuliet eo bet he labour gant Gildas Le Buhé, maketennour al levr. "Tout ar c'homzioù a vo lennet el levr a zo bet lavaret gant Anjela Duval", a zispleg Gildas. Studiet eo bet pizh neuze gant Christelle Le Guen "levrioù skrivet war Anjela, lizhiri, hag ur film a zo bet savet war he buhez".\nEzhomm zo arc'hant evit moullañ al levr\nDa heul an tresadennoù vo kavet ivez lizhiri kaset gant Anjela, pennadoù kaoz ha tammoù deus he barzhonegoù. Tost echu eo ar romant grafek : "Ret eo deomp lenn hag adlenn evit difaziañ ar vioù-koukoug !"\nGant ar gevredigezh Mignoned Anjela oa bet kinniget ar raktres levr. Klask a ra bremañ lakaat an dud da rakprenañ ar vandenn-treset, "evit ma vefe arc'hant da voullañ al levr", eme Gildas Le Buhé.\nTu zo rakprenañ ar romant grafek en ur vont war al lec'hienn Ulule. Tu zo ivez kas ur goulenn rakprenañ hag ur chekenn d'ar gevredigezh Mignoned Anjela.


(Adkaset eus Pen Spinning)\nAr pen spinning a zo anv saoznek ar c'hoari lakaat ur c'hreion da dreiñ etre ar bizied. Graet e vez gant skolidi ha studierien e-pad ar c'hentelioù.\n3 Kenstrivadegoù bedel\n4 An notadur\n5 Ar figurennoù\n5.1 Tro ar viz-meud (ThumbAround)\n5.2 Tremen etre ar bizied (FingerPass)\n6 Ar pen spinning er sevenadur poblek\nKentrivadegoù[kemmañ | kemmañ ar vammenn]\nKenstrivadegoù etrevroadel a vez aozet a-wechoù. Ma'z eus deuet brud d'an oberiantiz-mañ eo dre ma'z eo bet gwelet e filmoù amerikan, dre ma'z eo aes d'ober, dre ma n'eus ezhomm nemet ur c'hreion evit en ober.\nPleustret e vez kalzik er skolajoù hag el liseoù gant ar skolidi a gav hir o amzer. Brudet eo ivez gant ar stlennegerien (pe ar c'h-geeked) evel Boris Grishenko er film GoldenEye.\nKentañ meneg eus ar pen spinning a zeufe eus a-raok ar brezel-bed kentañ e Japan, koulz lavarout abaoe ijinadur ar stilo. An oberiantiz-mañ a chome ral a-walc'h memestra betek 1975, pa voe ijinet ar C'hriteriom. Gantañ, ar skolidi a holleka ar pen spinning e Japan a-bezh. E 1989, Hiromichi Hosoma, studier e skol-veur Kyoto, a ra un dezenn war ar pen spinning; komz a ra muioc'h eus ar pen spinning er gevredigezh eget eus an obererezh hec'h-unan.\nKenstrivadegoù bedel[kemmañ | kemmañ ar vammenn]\nDre ma teu ar pen spinning da vezañ muioc'h-muiañ anavezet e vez aozet kenstrivadegoù etre penspinnerien.\nE 2007 e oa blezad ar c'hentañ "World Tournament" (Kenstrivadeg bedel), gounezet ar genstrivadeg gant : 1: KTH / 2: Eriror / 3: Fratleym / 4: Banz / 5: PS-728 (Lesanvioù ar genstriverien eo, dre m'eo bet aozet war internet).\nE 2008 e oa ar c'hentañ "World Cup" (Kib broadel) (dre skipailhoù kumuniezhioù). Ar maout a oa aet gant ar JEB (Skipailh Japan).\nD'an 30 a viz Meurzh 2008, Ryuki "Seven" Omura, ul lisead Japanad 16 bloaz, a c'hounez ar c'hentañ kenstrivadeg bannikat gant ur stilo aozet e Japan.\nAr 6 a viz Du 2008, ar gevredigezh Bic a aoz ar c'hentañ tournamant European pen spinning. Ar gourfenn a zo lec'hiet e Paris hag a zo gounezet gant an Alaman Puddels Kern heuliet gant gallaoued : Kévin « Gold Angel », Cyril Nahon « Twim », Diana S. « Badtzu » hag Adrien « Cookieslover ».\nE 2009 ez eus bet eus an eil « World Tournament », gounezet gant un Tailandad spinnerpeem, dirak an Alaman Minwoo.\nE 2010 ez eus bet an eil « World Cup » (dre skipailhoù kumuniezhioù). An THPSC (skipailh Tailand) en deus gounezet.\nAn notadur[kemmañ | kemmañ ar vammenn]\nEvit simplaat an notadur e vez lakaet niveroù d'ar bizied.\nBiz-meud (thumb e saozneg) = T\nBiz-yod (index e saozneg) = 1\nBiz-kreiz (middle e saozneg) = 2\nBiz-bizoù (ring e saozneg) = 3\nBiz-bihan (pinky e saozneg) = 4\nAr figurennoù[kemmañ | kemmañ ar vammenn]\nDen o bannikaat gant ur stilo.\nEn obererezh-mañ e vez kavet ur bern figurennoù. An niver resis n'eo ket anavezet dre ma c'hell an holl ijinañ e figurenn dezho. An dud kreñvañ a vestroni meur anezho met bez ez eus 4 figurenn diazez, hag a zo ivez ar 4 figurenn anavezetañ. Ur wech ma vez deuet a-benn d'ober anezhe mat, tu zo ober chadennadoù figurennoù evit ma vefe bravoc'h.\nUnan eus ar figurennoù ar simplañ a zo lakaat ar c'hreion da dreiñ tro-dro d'ar viz-meud (ThumbAround, galvet ThumbSpin 1,5/2/3/h.a pa vez graet muioc'h eget un dro)pe lakaat anezhañ da riklañ etre ar bizied en ur fiñv kelc'hiek (Sonic). Met, ar figurennoù-se a zo peurliesañ aes da zeskiñ hag ar re aesañ ne gemeront nemet un nebeud eurvezhioù, padal, ar re ziaesañ a c'hell kemer meur a mizvezhoù a-raok bezañ mestroniet.\nTro ar viz-meud (ThumbAround)[kemmañ | kemmañ ar vammenn]\nAn Tro ar viz-meud (ThumbAround pe Thumpspin e saozneg, pe c'hoazh 360°) a zo ur figurenn a zo graet o vountañ ar c'hreion tro-dro d'ar viz-meud, hag o kemer anezhañ etre ar viz-meud hag ar viz-yod goude ur figurenn. Ar figurenn-mañ a zo alies an hini brudetañ e touesk ar studierien peogwir eo unan eus ar re aesañ da zeskiñ.\nStummoù disheñvel :\nAr ThumbAround a c'hell bezañ graet gant troioù ouzhpenn, ho lakaat ar stilo da genderc'hel da dreiñ a-raok ma ne vefe adtapet. Galvet vo neuze ThumbSpin 1.5/2/hag all...\nAr ThumbAround reverse a zo ar memes figurenn en tu kontrol. Diaesoc'h eo d'ober e-keñver an hini boutin. Tu zo evel-se adtapout ar stilo etre n'eus forzh peseurt biz evit ober ur kombo just goude.\nPa ar ThumbAround normal hag ar ThumbAround reverse a zo mestroniet, tu zo neuze ober an 2 da heul, ar figurenn-mañ a zo anvet : ThumbAround Harmonic\nTremen etre ar bizied (FingerPass)[kemmañ | kemmañ ar vammenn]\nAr FingerPass a zo ur figurenn e lerc'h ma vez lakaet ar stilo da dreiñ tro-dro da 4 biz an dorn, hep kontañ ar viz-meud, a servij a-wechoù da kempouezañ ar figurenn. Ur wech mestroniet mat ar figurenn eo sañset ar stilo treiñ dibaouez en un tu nemetken. Ar figurenn-mañ a zo aes a-walc'h evit an teknik, diaesoc'h eo eta da vestroniañ penn-da-benn. Ar FingerPass a zo graet gant Boris, evel meneget uheloc'h, nemet e ra ur stumm all eus ar figurenn dre ma implij 3 biz e plas 4. AR figurenn-mañ a zo implijet-tre evit tremen d'ur figurenn d'un all.\nSonic[kemmañ | kemmañ ar vammenn]\nAr Sonic a zo ur figurenn ordinal a-walc'h. Ar mennozh orin a zo lakaat da dreiñ ar stilo eus ur biz d'unan all ar buanañ posupl, oc'h ober un dro a-dreñv ar biz "lemmet" (amañ, ar viz-kreiz). Ar stilo a zo normalamant dalc'het etre ar biz-kreiz hag ar biz-bizoù. E anv a zeu eus an heureuchin millvrudet, Sonic. Tizh ar figurenn a zo keñveriet gant hini tudenn Sega. Ar Sonic a zo ar figurenn gant ar muiañ a stummoù all.\nAr Sonic a c'hell ivez bezañ graet gant meur a droioù, evel ar Sonic 2.0, ar Sonic 3.0, hag all... Ar stummoù-mañ a zo peurliesañ graet war kein an dorn evit ma c'halfe ar stilo kenderc'hel da dreiñ. N'eus ket pell 'zo eo bet anvet ar Sonic 1.5 ar Shadow.\nKement ha an niver a droioù e vez kontet an niver a bizied lammet. Evel-se e vez eus ar Sonic 2x, e-lerc'h ma 2 a zo an niver a bizied lammet. (Anvet eo ivez Sonic Jump)\n"Sonic Reverse" pe "Sonic en tu kontrol" a zo ar memes figurenn, met o treiñ d'an tu all. Implijet e vez neuze pouezh ar stilo evit e lakaat da vrañsigellat ha tapout anezhañ.\nSonic Inverse : ar viz lammet a zo pellaet evit ma vefe graet an dro dirak ar viz lammet.\nSonic Harmonic : Heuliadenn deus meur a Sonic mont - dont\nSonic Rise : heuliadenn ur sonic biz-bihan;biz-bizoù => biz-bizoù;biz-kreiz (43-23) hag ur Sonic biz-bizoù;biz-kreiz => biz-kreiz;biz-yod(23-12). Ma 'z eo graet mat ar figurenn, n'eus ket ezhomm adober un taol war ar stilo etre an daou Sonic.\nSonic Fall : heuliadenn ur Sonic Reverse 12-23 hag ur sonic reverse 23-34. Sonic Rise : Heuliadenn ur Sonic Rise hag ur Sonic Fall, da lâret eo e pign hag e tiskenn ar stilo etre ar bizied.\nCharge[kemmañ | kemmañ ar vammenn]\nAr figurenn anvet "Charge" a zo disheñvel eus ar figurennoù all dre ma ne vez ket lakaet ar stilo da dreiñ pe da lammat. Ar stilo a rank bezañ fiñvet gant daou biz nemetken evit lakaat ar stilo da dreiñ buan ha d'un doare kelc'hiek. Ar stumm kelc'hiek hag an tizh a lak da grediñ e "karg" ar stilo. Ar figurenn-mañ a zo graet alies gant ar sonerien taboulinoù gant o kelastroù.\nInfinity[kemmañ | kemmañ ar vammenn]\nAn infinity a zo un fiñv kelc'hiek etre ar viz-meud, ar viz-yod hag ar viz-kreiz. Daoust da vezañ diaes da zisplegañ, chom a ra ur figurenn simpl a-walc'h da vestroniañ. Meur a stummoù a zo evel an doubl, an tripl, an infinity extended, hag all... 20 stumm disheñvel a zo d'an Infinity. Ar figurenn-mañ n'eo ket mui disklêriet evel ur figurenn diazez.\nAr pen spinning er sevenadur poblek[kemmañ | kemmañ ar vammenn]\nEr film Good Will Hunting, tu zo gwelout ur studier oc'h ober pen spinning.\nIceman, tudenn Val Kilmer a spin er film Top Gun ha Real Genius. Kilmer a c'hoari alies gant objedoù, peurvuiañ pezhioù poker.\nEr c'hoari PC America's Army e-pad gourdonadeg lenn ar "Special Forces", ur studier a zo oc'h ober ar "Charge".\nE-barzh ar video "Your Smile" gant F.I.R, Faye a zo oc'h ober an Twisted Sonic.\nE Negima!: Magister Negi Magi gant Ken Akamatsu, an tudennoù Sayo Aisaka ha Asuna Kagurazaka a eo o spinnañ alies. An tudenn pennañ Negi Springfield ivez goude bezañ bet lakaet da goll Evangeline A.K. McDowell.\nEr bruderezh American Mercury Signature, gwelet e vez ur sonic rise hag ur thumbaround.\nBonkura[kemmañ | kemmañ ar vammenn]\nToshikazu Nagai pe Bonkura a zo ganet ar 5 a viz Kerzu 1985 e Otsu, e rannvro Kansai (Japan). Anavezet evit bezañ brasañ pen spinner er bed, e lesanv a zeufe d'an hini a oa bet roet dezhañ gant e gamaladed e kentañ bloavezh skol ha talvezout a ra "lanfre". Studier e kevrenn al lizhiri Kyoto, dont a ra da vezañ eil-prezidant ar Gevredigezh Japanad Pen Spinning (ar PSAJ). Ar c'hentañ gwech m'eo bet er skinwel a zo ar 5 a viz Meurzh 2006 lerc'h ma ar skinwelerien ne well nemet e gein hag e daouarn. Ober a ra un nebeut tricks (figurennoù) ha freestyles (heuliadenn figurennoù war ar brim). Ouzhpenn e barregezh evit mestroniañ ar figurennoù diaesañ, Bonkura a zo anavezet evit e ijin hag evit bravder e figurennoù, amprouiñ figurennoù nevez ha ober pen spinning gant e pellgomz hezoug pe gant ur voutailh plastik. Ijinet en deus kalz a tricks ha mods gant reoù zo o dougen e anv (evel ar Ballsign mod). Diskleriet evel ar gwellañ pen spinner er bed daoust m'en deus kollet kenstrivadeg bedel 2007 e hanter-gourfenn a-enep Eriror. An 13 a viz Gwengolo 2007, mervel a ra gant un taol galon da 21 vloaz. Hiziv an deiz, chom a ra doujet-kenañ gant holl spinnerien ar bed.\nPentrix Lec'hienn o tisplegañ penaos ober ar figurennoù, gant videoioù.\nUPSB Forom ar gumuniezh etrebroadel.\nwiki UPSB Ur Wiki war ar pen spinning.\nAdtapet diwar « https://br.wikipedia.org/w/index.php?title=Pen_spinning&oldid=1848809 »


Hag anavezout a rit Tiegezh Santez Anna ? « Ur genunaniezh feizidi dindan baeroniezh santez Anna, Mamm ar Werc’hez Vari, ez eo Tiegezh Santez Anna e tiegezh meur mignoned Jezuz a zo an Iliz, lec’h ma fell dezho bevañ, neshent ouzh Mab Doue, dindan lusk ar Spered Santel, evit klod an Tad. »\nGalvet eo izili ar Genunaniezh da vont tre e lid hollvedel an Emglev etre Doue hag an dud o tispakañ o feiz en atil sevenadur o fobl en doare da gemer perzh e kensonadeg pantekostel ar broadoù o tegas d’an Aotrou holl binvidigezhioù o sevenadur goubarzhel. »\nKostez Roudoualeg emañ staliet Tiegezh Santez Anna. Hag ezhomm he deus ar gumuniezh sikour evit difraostañ an dachenn a-raok ar gouañv. Setu ar gemenadenn a zo bet kaset ganti ar sizhun-mañ :\nDoue d’ho pennigo mignoned vat !\nEn abeg da ziasterioù an amzer o ren e rank Lann-Anna kaout sikour evit kas da benn lod labourioù. Neuze e kinnigomp un nebeut devezhioù labour vras a-raok ar Goañv. An hini kentañ dimeurzh a zeu (28 aviz Gwengolo) emgav e Lann-Anna da 10 eur. Labour a vo evit an holl, ar re greñv hag ar re wan eus ar c’hempenn douar d’ar flastrenn avaloù. A galon.\nEvit kemer perzh : [email protected]\ncommunauté en breton


Dizale | 2022 mars\n07 Mar Ar vigornez hag ar balum\nPosted at 10:46h in Non classé by Darempred Dizale 0 Comments\nWar karreg ur porzh kozh e kav hir he amzer ar vigornez vunut, an hunvre ganti beajiñ dre ar bed. En em gavout a ra, un deiz, ur pezh balum askellek hag a ginnig kas anezhi gantañ dre ar meurvorioù. Ur veaj brav ha marvailhus...\n07 Mar An archer\nPosted at 10:37h in Non classé by Darempred Dizale 0 Comments\nPoliser eo Gerry Boyle, paotr bouzellek un hanter-kant vloaz anezhañ, en ur gêriadenn war ar maez e kontelezh Galway, e Bro Iwerzhon.Rahouenn, sinik, landreant ha faskour un tamm anezhañ, ar serjant digustum-se zo troet war an alkol hag ar gisti. Torret e voazioù plaen ha...\n07 Mar Ar vreudeur Bloom\nPosted at 10:26h in Non classé by Darempred Dizale 0 Comments\nAr re wellañ er bed eo ar vreudeur Bloom da sevel itrikoù a bep seurt evit laerezh ar re binvidik. Senariooù eus ar re gempleshañ a ouzont sevel. Divizet o deus da gas da benn o abadenn ziwezhañ. Ur bennhêrez a gasont dre ar bed...\n07 Mar Kan\nPosted at 10:16h in Non classé by Darempred Dizale 0 Comments\nTra m’emañ o klask pareañ e galon rannet, e skoulm ur soner war ar straed darempredoù gant ur plac’h nevez deuet eus ar Republik Tchek. Kanañ a ra hi ivez, ha seniñ piano. Nac’hañ a ra kemer plas e zousig, met reiñ a ra kalon...\n07 Mar Lodenn an aelez\nPosted at 10:05h in Non classé by Darempred Dizale 0 Comments\nE Glasgow, Robbie, deuet da vezañ tad, ne c’hell ket en em zistagañ diouzh e vuhez feller. Ober a ra anaoudegezh gant Rino, Albert ha Mo, ur plac’h yaouank. Evelto e tremen ku-ha-ka hep bezañ toullbac’het, met paket eo gant labourioù evit ar gevredigezh. Harry,...\n07 Mar Terminator 2\nPosted at 09:58h in Non classé by Darempred Dizale 0 Comments\n“Hasta la vista baby”…Terminator 2 : Ur film leun a efedoù izpisial skrijus. An eil film er rummad « terminator » a zo an hini gwellañ hervez ar re a blij dezho ar c’homedian genidig a vro-Austria, Arnold Schwarzenegger. E 2029, goude ma ne oa ket deut...\n07 Mar Ebrel hag ar bed kemmet\nPosted at 09:45h in Non classé by Darempred Dizale 0 Comments\n1941. Disheñvel krenn eo ar bed diouzh an hini a vez deskrivet en hol levrioù Istor. Napoléon V eo a ren e Bro C’hall. Eno, evel e pep lec’h dre ar bed abaoe dek vloaz ha tri-ugent, ez a ar skiantourien diwar-wel en un doare...\n07 Mar Loulou\nPosted at 09:39h in Non classé by Darempred Dizale 0 Comments\nDeus an hañv, e bro ar gonifled, p’emañ Tom o rouzañ dinec’h war an aod, e sav gwallreuz er strouezhiajoù. War e-unan emañ Loulou, ar bleiz yaouank, bremañ. Penaos e c’hall ur bleiz bevañ pa ne oar ket piv eo na petra eo sañset debriñ? Un...\n07 Mar Bugel e gloc’hig\nPosted at 09:34h in Non classé by Darempred Dizale 0 Comments\nUr poupon a oa bet kavet e-kreiz ar c’hoadoù, gant paotr al lizhiri, e-kerzh ur gorventenn erc’h. En e dorn e oa ur gloc’hig.Desavet eo bet Charlie e ti an emzivaded, asambles gant c’hwec’h bugel all. Komz a ra alies d’e gloc’hig kaezh ha klask...\n07 Mar Dimitri\nPosted at 09:29h in Non classé by Darempred Dizale 0 Comments\nUn jour, Dimitri le petit oiseau venu d’Europe s’est posé dans la plaine d’Ubuyu en Afrique. Et ses parents l’ont oublié là. Makeba la girafe a pris le passereau sous sa protection et Dimitri découvre les animaux et les modes de vie de la plaine....


William D. Coleman - Wikipedia\nWilliam D. Coleman (1842 - 1908) a oa ur politikour eus Liberia, bet prezidant ar vro (1896-1900).\nGanet e oa bet e kontelezh Fayette (Kentucky, Stadoù-Unanet). E familh a zivroas da Liberia e 1853 hag en em staliañ e-kichen Monrovia. Mont a reas da brezidant d'an 12 a viz Du 1896 pa varvas Joseph James Cheeseman ha dilennet e voe goude evit ur respet all. Reiñ a reas e zilez d'an 11 a viz Kerzu 1900.\nAdtapet diwar « https://br.wikipedia.org/w/index.php?title=William_D._Coleman&oldid=1782610 »


International Quidditch Association - Wikipedia\nInternational Quidditch Association (IQA) zo ur gevredigezh hag a gemer an divizoù a sell ouzh ar c'hoari Quidditch, c'hoariet gant Mougouled. Krouet e oa bet d'an 11 a viz Du 2007 evel Intercollegiate Quidditch Association da-heul ar c'hrogad kentañ savet etre skolioù-meur 'zo er Stadoù Unanet. N'eo nemet e 2010 ma oa bet kemeret hec'h anv a-vremañ. Kroget e Norzhamerika da gentañ-penn ez a ouzhpenn mil skipailh (en ouzhpenn trizek bro) d'hec'h ober bremañ.\nDiazezet e oa bet war tachenn skol-veur Middlebury, Vermont ha bodañ a ra daou c'hant c'hwec'h skol warn-ugent evit c'hoazh. Pa oa bet aozet Kib kiditch ar bed e 2006 e oa bet embannet ur pennad diwar he fenn war bajenn gentañ ar Wall Street Journal ken souezhet ma oa ar gazetenn gant an anadenn nevez. An hevelep tra a c'hoarvezas e-barzh Usa Today d'ar 27 a viz Du 2007 da-geñver Kib ar bed 2007. D'an 28 a viz Meurzh 2008 e voe diskouezet war-eeun ur prantad eus ar c'hrogad etre skipailhoù Middlebury hag Amherst, Massachusetts gant CBS. Evit ar wech kentañ, e 2008, e teuas ur skipailh estren — McGill University (Kanada) — da gemer perzh e Kib ar bed.\nAdtapet diwar « https://br.wikipedia.org/w/index.php?title=International_Quidditch_Association&oldid=1560042 »\nKemmoù diwezhañ degaset d'ar bajenn-mañ d'an 13 Meu 2014, da 08:37.


Sina - Wikipedia\n(Adkaset eus Sinaat)\nSina (中国 e sinaeg eeunaet, 中國 e sinaeg hengounel, Zhōngguó e pinyin, a c'haller treiñ Bro ar C'hreiz) zo ur vro eus Azia anavezet a-gozh.\nGwelet Kronologiezh istor Sina ha Tierniezhioù istor Sina.\nHiziv ez eus div stad sinaat :\nRepublik Pobl Sina (Zhōnghuá Rénmín Gònghéguó, 中华人民共和国 er skritur eeunaet ha 中華人民共和國 er skritur hengounel), a gaver enni an darn vrasañ eus an tachennoù annezet gant Sinaiz war kevandir Azia, a-gevret gant tachennoù all zo en he dalc'h ha pa ne vefent ket annezet gant Sinaiz, da gentañ (evel Tibet, Xinjiang pe Mongolia an Diabarzh).\nRepublik Sina (Zhōnghuá Mínguó, 中华民国 er skritur eeunaet ha 中華民國 er skritur hengounel), zo enni enez Taiwan hag un nebeud inizi bihan all. Daoust ma'z eo ur stad dizalc'h, n'eo ket anavezet gant Aozadur ar Broadoù Unanet na gant un toullad mat a stadoù.\nAdtapet diwar « https://br.wikipedia.org/w/index.php?title=Sina&oldid=1886951 »\nKemmoù diwezhañ degaset d'ar bajenn-mañ d'an 27 Her 2020, da 14:54.


Pajenn:Perrot - Bue ar Zent.djvu/690 - Wikimammenn\nPajenn:Perrot - Bue ar Zent.djvu/690\nter-noz, o kanan meuleudiou an Otrou Doue ; epad ar peder heur-ze, e vezont en o zav, pe war o daoulin, pe stouet. Ne brezegont ket ha ne govesaont ket ; pep-hini a vev en e beniti disparti diouz ar penitiou-all.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/690&oldid=140988 »


galloud | Soubenn ar geek\nDielloù evit galloud\nPosted in Stiradoù, webstiradoù ha skinwel with tags bed ordinal, bloavezhioù 80, galloud, Istor, kevredigezh, politikerezh, relijion, Stadoù-Unanet on Genver 29, 2019 by geekezig\nUn teulfilm e c’hwec’h lodenn eo Wild Wild Country. Reiñ a ra tro da welet dielloù (skeudennoù, filmoù) ha da glevet tud o deus bet bevet an darvoudoù. Dodenn an teulfilm : pa oa bet savet ur gumuniezh gant ar sektenn Rajneesh e bourk Antilope, Oregon, er bloavezhioù 80.\nKlevet e vo neuze tud ar vro, tud a oa er gumuniezh met ivez kelaouennerien, politikerien ha tud eus an FBI o komz. An teulfilm a glask neuze diskouez an holl savboentoù.\nDigredus da vat eo an istor (dianav penn-da-benn din) ha chom a ran bamet rak Sheela, ne seblant kaout tamm keuz ebet pa vez klevet he zesteni.\nTrist a-walc’h eo an istor a-benn ar fin rak kumuniezh Rajneesh n’eus roet buhez d’ul lec’h a oa difrouezh da vat. Ur bern traoù bamus o deus savet met an treuzkompren gant tud ar vro hag ar youl da n’em zifenn en deus tizhet ul live sod-nay (armoù e leizh, lakaat tud dido da zont hep gouzout merañ anezho goude, klask ampoezoniñ tud e-leizh ha lazhañ un nebeut reoù…). Un teulfilm a galite diwar-benn un darvoud souezhus-kenañ.\nTeulfilm sevenet gant Chapman Way ha Maclain Way. 6 rann tro 45 munut. Stadoù-Unanet Amerika, (skignet gant Netflix en un doare etrevroadel abaoe ar) 16 a viz Meurzh 2018.\n13 Reasons Why – eil bloavezh\nPosted in Stiradoù, webstiradoù ha skinwel with tags bed ordinal, familh, galloud, karantez, kevredigezh, krennarded, lise, marv, mignoniezh, politikerezh, prosez, Stadoù-Unanet on Genver 24, 2019 by geekezig\nN’em boa skrivet pennad ebet diwar-benn bloavezh kentañ 13 Reasons Why met ur sapre efed en doa bet warnon koulskoude. Chomet e oa da brederiañ diwar-benn ur bern traoù bet bevet ganin. Ur sapre stirad eo evidon, a-fed stil hag a-fed dodenn evel-just. (Evit ar re na ouifent ket, heuliet e veze istor Hannah Baker, he doa enrollet kasedigoù diwar-benn an abegoù o deus boudet anezhi da n’em zistruj)\nAn eil bloavezh a grog un toullad mizioù diwezhatoc’h, p’emañ mamm Hannah o kregiñ gant he frosez a-enep d’al lise. Pep rann a ro tro da welet testeni unan bennak (lisead-ez, kelenner-ez, hag all). Peadra da gaout un eil sell pe ali war ar pezh he doa kontet Hannah. Er bloavezh kentañ e oa kontet an traoù ganti hepken, hep gouzout james penaos e oa bet bevet an darvoudoù gant an dud all. Plijet on bet gant an dra-se. N’on ket bet kendrec’het kement gant an doare da seveniñ ha da filmañ, ne seblante ket din ken brav ha kreñv. Met an dodennoù a zo ken pouezus/fromus (dramm, justis…) bepred. Gant ar prosez e vez lakaet war-wel ivez an darempredoù, ar strategiezhoù, an dud a glask levezoniñ ar re all, an traoù a zo start da anzav, laoskentez…\nUr bern dibaboù null a vez graet gant an tudennoù hervezon met just a-walc’h, un tu gwirheñveloc’h a zo er bloavezh-mañ marteze. Start eo keñveriañ an daou bloavezh ken disheñvel int me gav, met plijus eo bet adkavout an tudennoù, fromus-tre c’hoazh ha peadra ur wech ouzhpenn da gomz diwar-benn temoù pouezus ha ledan. Sellet a rin an trede bloavezh, sur.\nAliañ a ran sellet ouzh an doare talk-show 13 Reasons Why : Beyond the Reasons da c’houde, evit gwelet penaos eo bet labouret gant ar skipailh. Aesoc’h e vo kompren dibaboù zo, da skouer diwar-benn un darvoud e rann ziwezhañ en deus graet kalz reuz e-touez ar sellerien ha sellerezed.\nStirad krouet gant Brian Yorkey diwar romant Jay Asher. Bloavezh gant 13 rann tro 50 munutenn. Stadoù-Unanet, skignet gant Netflix en un doare etrevroadel abaoe an 18 a viz Mae 2018.\nLes trois fantômes de Tesla 1\nPosted in Levrioù bannoù-treset with tags brezel, galloud, New York, skiant-faltazi, XXvet kantved on C'hwevrer 28, 2017 by geekezig\nGolo Les trois fantômes de Tesla en doa plijet din. A-wechoù, n’eus ezhomm mann all ebet evit kaout c’hoant da lenn un oberenn, neketa ?\nE fin 1941, e New York, e tremen darvoudoù an istor. Ur paotrig hag e vamm, nevez erruet, a vo heuliet. Ar Stadoù-Unanet ne gemeront ket perzh c’hoazh en eil brezel bed met stignet eo an traoù evel-just. Un doare ukroniezh eo an istor neuze, savet war kevezerezh Tesla hag Edison. N’eo ket klok an istor evel-just met peadra a zo da ijinañ e vo savet armoù, robotoù ha me oar ivez eus tu Japan.\nBrav ‘m eus kavet an tresadennoù met un tamm iskis al lusk, ne oan ket tapet kement-se en istor. Un diouer a bersonelezh gant an haroz marteze ? Santet e vez un tamm levezon Alex Alice (a zo trugarekaet gant an oberourien) met hep an nerzh… Da welet penaos e troio an istor! Istor ha livioù gant Marazano, tresadennoù gant Guilhem. Embannet gant Le Lombard, d’ar 26 a viz Eost 2016.\nPosted in Levrioù bannoù-treset with tags beveziñ, brezel, familh, galloud, kevredigezh, skrivañ, skrivagner, Stadoù-Unanet on Gwengolo 18, 2016 by geekezig\nPoent eo din anzav n’am eus ket bet lennet Fight Club, romant Chuck Palahnuik (na romant ebet gantañ evit lârat ar wirionez) met plijout a ra spontus din film David Fincher. Ne oan ket o c’hortoz Fight Club 2 ha souezhet e oan bet o lenn e kendalc’hfe an istor e stumm ul levr bannoù-treset. Perak ket neuze?\nTremen a ra Fight Club 2 goude darvoudoù ar romant (met gant fin ar film). Da gentañ tout, brasañ souezhadenn : un anv a zo gant haroz an istor (ha n’eo ket Jack ouzhpenn. 😥 ). Un tamm dipitet e oan dija gant an digoradur, dimezet gant Marla, ur mab, ur vuhez sioul, ret dezhañ kemer louzoù evit mirout personelezh Tyler kousket… Evel-just e tihuno Tyler en-dro met Tyler troet da sot gant ar galloud, displijus hepken. Ne gontin ket tout an istor (ur pikol levr eo memestra!) met treiñ a ra e gwirionez d’ur farsadenn, “meta” da vat, gant an tudennoù o pellgomz da Chuck Palahnuik zoken ! (Ur boelladenn skrivañ e seblant bezañ kazi pe un doare da glask kaout mestroni en-dro war e oberenn, deuet da vezañ “klasel” evit ur bern tud, hep na vefe bet c’hoant gantañ)\nEstreget an tresadennoù o deus seblantet dereat din, al labour tro-dro d’an “traoù” (louzeier, petalennoù bleunioù) o kuzhat ar c’haozeadennoù (etre dedennus-tre ha hegasus), hag ar pajennoù doare reolennoù surentez karr-nij etre pep chabistr a oa fentus-tre, n’am eus ket kavet da betra servije Fight Club 2.\nA-wechoù e vez graet heuliadoù da oberennoù n’o deus tamm ezhomm ebet ha gwechoù all e chomomp da c’hortoz heuliadoù na vo james diouto (ya, emaon o c’hortoz C’hwezh ar pebr bepred). Dav eo din kompren ne ra ket ar bed hervez ma c’hoantoù din-me! Istor gant Chuck Palahniuk, tresadennoù gant Cameron Stewart. Embannet e gallet gant Super 8, d’an 28 a viz Ebrel 2016.


war un dro - Wikeriadur\nDiwar an araogenn war, ar ger-mell amstrizh un hag an anv-kadarn tro.\nwar un dro /Distagadur ?/\nA-gevret, en ur wech\nPa zavas an de, e tihunjont war eun dro. — (Erwan ar Moal, Pipi Gonto, Kemper, 1925, p. 128.)\nHag an ekleviou war eun dro : « Marc'h en deus diskouarn e Vorvarc'h ! » — (Yann ar Floc'h, Koñchennou eus Bro ar Stêr Aon, Levrdi Le Dault, Kemper, 1950, p. 41.)\nSouezhet-marv e voent gant an nerzh dispar en devoa ma zad ha ne gredjont ket stourm pelloc'h ouzh ur seurt den a vije bet gouest do c'hannañ holl war un dro. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 46.)\nSetu em-oa tapet an eil hag egile war eun dro (war ar memeuz tro). — (Jules Gros, Le trésor du breton parlé Deuxième Partie, 1970, p. 543.)\nSebezet ha fromet war un dro, ar roue Uter a sellas neuze ouzh Marzhin [...]. — (Langleiz, Romant ar Roue Arzhur/levrenn I : Marzhin, Al Liamm, 1975, p. 44.)\n[...], pa n'helle ket war un dro bageal ha bezañ ganin. — (Pêr Denez, Glas evel daoulagad c'hlas na oant ket ma re, Al Liamm, 1979, p. 27.)\n[...], met bremañ, evit doare, n' eo ket ken hag e c'heller war un dro bezañ magerez ha dougerez. — (Abeozen, Pirc'hirin Kala-Goañv, Al Liamm, eil emb. 1986, p. 11.)\nPinvidikaat a rafe hon lennegezh pobl ; ha, war un dro e rafe kalz a sklerijenn war gizioù kozh hon maezioù e mare deroù an XIXvet kantved. — (Erwan Berthou, En bro Dreger a-dreuz parkoù, Mouladurioù Hor Yezh, 1985, p. 56.)\nEn ur dremen e-biou d'ar c'halvar, Boishardi a reas sin ar groaz ; war un dro, avat, e c'hrozmolas un dra bennak, [...]. — (Anatol ar Braz, lakaet e brezhoneg gant Erwan ar Moal, Mojenn an Ankou, Mouladurioù Hor Yezh, 1986, p. 84.)\nVa zad en deus bet gwelet c'hwec'h-ugent bag-vezhina war un dro er porzh-se d'ar mare m'oa ar vicher en he gwellañ. — (Goulc'han Kervella, Brezel ar Rigadell, Al Liamm, 1994, p. 40.)\n– Ar wirionez, eme Albus Dumbledore en un huanad, a zo un dra hag a zo brav ha spontus war un dro. [...]. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 307.)\ngalleg : ensemble (fr)\nitalianeg : a un tempo (it)\nAdtapet diwar « https://br.wiktionary.org/w/index.php?title=war_un_dro&oldid=307943 »\nKemmoù diwezhañ degaset d'ar bajenn-mañ d'an 28 Du 2020, da 15:43.


Keleier an 2 a viz Meurzh | Les informations du jour en langue bretonne, e brezhoneg !\nlundi 2 mars 2015 à 20:18 Par Pauline Kerscaven, France Bleu Breizh Izel\nE-barzh ar pennad-mañ, adkavit keleier Breizh, embannet e brezhoneg war France Bleu Breizh Izel. Hiziv e vez lakaet ar gomz ganeomp war : afer ar Bugaled Breizh, moger kastell Dinan, Iliz koz e Plougerne, ar magouri Mammigoù e Karaez ha kampionad ar bagadoù eil rummad.\nUl lodenn deus moger kastell Dinan a zo kouezhet. © Radio France - Johan Moison\nKouezhet eo ul lodenn deus moger kastell Dinan\nUl lodenn deus kastell Dinan a zo kouezhet dilun, abred, diouzh ar mintin. Hag hervez aotroù-maer Dinan, n'eus ket arc'hant evit kempenn ar moger, ne oar ket c'hoazh penaos vo graet.Maxime, a labour du-hont a zo bet souezhet pa 'neus gwellet ar moger.\n7e15 Dinan SON\nEchu eo afer ar Bugaled Breizh ?\nD'ar 15 a viz genver 2004 ez ae ar Bugaled Breizh hag e pemp martolod d'ar strad. Abaoe unnek vloaz e klask ar familhoù diskouez eo ul lestr-spluj 'neus kaset ar vag e foñs ar mor.Met dimeurzh e vo marteze embannet un didamall (non-lieu) gant lez varn galv Roazhon.\nPoent bras eo echuiñ gant afer ar Bugaled Breizh eme Robert Bougueon, bet prezidant komite pesketañ ar Gelveneg.\n8e15 Bugaled Breizh SON 1\nUr pennad-skrid hir a c'helloc'h adkavout amañ.\nRobert Bougueon Bugaled Breizh © Radio France - Tudi Crequer\nUn dastummad arc'hant evit kempenn Iliz koz e Plougerne\nGoloet oa bet Iliz koz gant an treazh e-pad ar seitekvet hag an triwec'hvet kantved. Ha disoloet oa er bloavechoù 1970.Bremañ eo ret kempenn al lec'h ha ret eo kaout ac'hant. Setu perak, a-gevred gant Fondation du patrimoine, ti-kêr Plougerne rastellat arc'hant. Selaouit ouzh atersadenn Fulup Cariou, e-karg deus ar sevenadur en ti-kêr, evit gouzout hiroc'h.\nM'ho 'peus c'hoant reiñ un tamm sikour e c'helloc'h mont e darempred gant Fondation du patrimoine.\nUr magouri divyezhek e Karaez\nM'emaoc'h o chom e Bro Karaez e c'helloc'h lakaat ho pugale gant magerezed divyezhek. A-drugarez d'ar gevredigezh Lusk oa bet digoret, e penn-kentañ miz Kerzu Mammigoù, ur magouri gant teir skoazellerez-vamm a ra war-dro babiged, e brezhoneg hag e galleg. Ar wech kentañ eo e vez digoret ul lec'h evel-se e Breizh.\nSelaouit reportaj Joan Bizien.\n8e15 Mammigoù Karaez PAKET\nKenstrivadeg bagadoù eil rummad : aet eo ar maout gant Sant-Nazer\nAet eo ar maout gant ar bagad Sant-Nazer, disul, e Sant-Brieg evit kont kentañ kenstrivadeg ar bagadoù eil rummad.Selaouit "debrief" ar genstrivadeg gant André Le Meut, talabarder ha soner.\n19e Bagadoù Dédé Le Meut\nSociété Adselaouit | Diviz ar yaou | Penaos broudañ ar re yaouank da zont er festoù-noz ?\nSociété Diviz ar Yaou | Peseurt dazont evit kevredigezhioù ar vro ?\nSociété Penaos sikour ar c'hevredigezhioù e Breizh ?


Le Télégramme - Spered ar vro - André Guizouarn. Paotr ar skeulioù\nAndré Guizouarn. Paotr ar skeulioù\nPublié le 21 février 2018 à 20h00\nE-barzh abati Berrepoz en deus diskouezet André un toullad skeulioù savet gantañ. Foto Dewi Siberil.\nLabour ar c’hoad a blij da André Guizouarn, eus ar Chapel-Nevez. En ur ober dek vloaz en deus savet kantadoù a skeulioù disheñvel.\nAndré, peseurt mod ‘oac’h komañset da labourat ar c’hoad ?\nPa oan bihan ‘vizen kaset d’ar park d’ar Yaou. Hennezh ‘oa un devezh bras ! ‘Skeud maesa ar saout ‘vize kalfichet un tamm koad, esaeañ ober ur c’hwitell pe ur bitrak bennaket, tremen ‘rae an amzer ! Gant un tamm koad kistin ‘vize graet un dorrerez kraoñ. Dalc’hmat ‘vize ma c’hontell ganin, ‘barzh ar skol, ‘pad an oferenn... Ne vize ket soñjet ‘barzh an droug : ur charreter mat ‘oa sañset da gaout ur gontell ‘barzh e c’hodell, kar ma vize luziet ul loen-kezeg ‘vize ret troc’hañ ar sternajoù.\nStudioù ‘poa graet evit mont war ar munuserezh ?\n‘Moa ket ! Da c’hwec’h vloaz ‘oan bet kaset d’ar pañsion e Logivi-Plougraz, e ti ar veleien. Eno ‘oa gwevn ar jeu ! Difennet ‘oa kaozeal brezhoneg er skol. Se ‘noa gwasket ac’hanon un tamm bihan. En em santout ‘raemp izeloc’h evit bugale ar bourk na gaozeent kazi ‘met galleg. Bet ‘m eus ma sertifikad memestra, ha goude ‘moa graet un tamm staj mekanisian ‘ba Kallag. D’ar mare-se ‘oa ar c’hezeg o vont kuit. Ar c’harr ‘vize ‘drek ar gazeg ‘vize kempennet. Troc’het ‘vize, graet ‘vize ur vrec’h houarn ha soudet un ailhedenn evit stagañ deus an trakteur. Pa oa fin ma c’hoñje ‘oan komañset da gas kamionoù. Charreat moc’h betek Pariz ‘m eus bet graet. Abaoe 2006 e kasan bugale d’ar skol gant ma otokarr. Plijout ‘ra din bezañ ‘mesk an dud.\nPegoulz ‘poa savet ho skeul gentañ ?\nSe ‘oa unnek vloaz zo : ‘skeud drailhañ koad ‘oa deuet din ! ‘Moa ket briñsoù d’ober tan, gant an hach ‘oan o c’hoari. Faoutet libr ‘oa bet un tamm kelvez, se ‘moa kavet fentus. Lakaet ‘moa anezhi ‘tal ar siminal. « Petra ‘h an d’ober deus se ? », ‘moa soñjet. Deuet ‘oa un ide din. Daoust ha ‘mije graet toulloù ‘barzh, ha lakaet bizhier ? Sell aze ‘oa ganet ar skeul vihan ! Evel-se ‘oa lañset an traoù… Dre ma raen e klasken koad startoc’h d’ober : reoù tort, reoù skloumet, reoù a bep seurt koadoù. An derv kozh a blij din, an iliav ivez. Deus ar stumm pe deus al liv e ran ma jeu. An tamm koad an hini a zo mestr kazi. Dav eo kaout resped dioutañ. Gant ar gontell ‘ran bizhier ar skeul, n’eus na tach, na tamm fiselenn ebet. A-wechoù ‘kinklan anezhañ un tamm : gant ur maen ‘m eus graet meur a hini, gant avaloù pin… ha pa vez foubenn warnañ n’eo ket fall ivez. Pa vezan o pourmen gant ar c’harr-boutin ‘vezan dalc’hmat o sellet a-gostez - sellet ‘ran ‘raokon ivez !\n« Aze zo un tamm ha n’eo ket divalav ! » emezon-me. A-wechoù ‘teuan war ma c’hiz gant an oto hag un heskenn da gerc’hat anezhañ.\nPetra ‘rit eus an holl skeulioù-se goude ?\nOuzhpenn 300 ‘m eus graet etre-tout ‘benn bremañ. Plas zo ezhomm ! Ar wech kentañ ‘oan aet da ziskwel ma labour, ne greden ket tennañ anezhe ‘maez ma gwetur, re rustik ‘kaven anezhe ! Ur c’hamarad ‘noa lâret din « deus ‘ta, ar re-mañ eo ar re vravañ zo ! » Ar priz kentañ ‘moa bet gant ar vugale, kuit da fougeal. Degouezhout ‘ra ganin gwerzhañ unan bennaket. Ar skeulioù ‘ra d’an dud hunvreal.\nDarn a c’hoûl ganin sevel reoù ispisial, evel lampoù peotramant lod evit lapoused pe razhed ! Ma vez gwerzhet unan ‘vez ret din ober unan all, diouzhtu ‘vez rañplaset... Met ne vo ket div heñvel gwech ebet !\nkalfichat : tailler du bois\nluziet : emmêlé\nar munuserezh : la menuiserie\nun ailhedenn : un anneau\niliav : du lierre\nfoubenn : de la mousse


Iliz ar bara kresket (Tabgha) - Wikipedia\nIliz ar bara kresket (Tabgha)\nIliz ar bara kresket zo un iliz katolik e Tabgha, war ribl lenn Tiberiad, 3 km er su da gKafarnaom, en Douar Santel, al lec'h ma konter e reas Jezuz burzhud ar bara kresket ; ar birc'hirinez Eteria, genidik moarvat a c'hGaliza eo a roas testeni a gement-se er bloavezh 393.\n2 An iliz\n2.1 Ar marelligoù\nAn iliz kentañ a voe savet war-dro 352 gant ar c'hont Jozef eus Tiberiad. E-giz aoter he doa ar roc'h he dije servijet da Jezuz da lakaat ar bara. E 419 e voe distrujet gant ur c'hren-douar.\nUn iliz vizantat a voe savet neuze, brasoc'h ha troet war-zu ar sav-heol ; he leurenn a oa graet gant marelloùigoù kaer. Met e 614 e voe diskaret gant ar Bersed hag e chomas en he foull betek 1932. An iliz a weler hiziv an deiz a zo bet graet ar muiañ ar gwellañ hervez patrom an iliz-se.\nAn iliz[kemmañ | kemmañ ar vammenn]\nIliz ar bara kresket, adsavet e 1980-1982, zo miret gant Beneadiz alaman.\nAr marelligoù[kemmañ | kemmañ ar vammenn]\nMarelligoù, 4e kantvet\nAr marelloùigoù a weler war al leurenn eo ar re gaerañ a c'hellfed gwelet er Palestin. Garlantez ha bleunioù, loaioù-dour ha lotuz, a servij e-giz neizh pe c'hoazh da gludañ evit laboused al lenn : pauned, houidi, kerc'heized (marc'harid gouzoug hir), c'hwiboned, yer-dour, pennduiged, ur vorvran... Div dour vihan a weler ivez : servij a raent da vuzuliañ uhelder an dour.\nMet an hini a sach ar muiañ an evezh eo hini ar baner gant peder baraenn ront merket gant ur groaz, ha daou besk, unan a bep tu d'ar baner : pesked sant-Per.\nAn nor da antreal\nen iliz ar bara kresket.\nE-barzh an iliz.\nAn aoter, savet\nwar roc'h ar burzhud.\nAdtapet diwar « https://br.wikipedia.org/w/index.php?title=Iliz_ar_bara_kresket_(Tabgha)&oldid=1736690 »\nKemmoù diwezhañ degaset d'ar bajenn-mañ d'an 25 Gen 2017, da 11:47.


en e geñver - Wikeriadur\nen e geñver\nSavet diwar an araogenn en, an anv-gwan perc'hennañ e hag an anv-kadarn keñver\nen e geñver /ẽneˈɡẽːvɛr/\nFurm an araogenn e-keñver, displeget en trede gour unan gourel\nAn neb zo didruez en keñver ar re all arabad dezhañ bezañ en gortoz e vefe Doue trugarezus en e geñver. — (BUAS, p. 640.)\n— [...] ; komer a rin ur c'hrennard o klask e voued, hep kar na par, eveldon, evit ober un aluzon en e geñver. — (Fañch an Uhel, Kontadennoù ar Bobl/3, Al Liamm, 1988, p. 175.)\nPa dremenas Gaovan, an holl an yeas war benn o glin dirazañ, da ziskouez doujañs en e geñver. — (Roparz Hemon, Gaovan hag an Den Gwer, 1949 kentañ emb. Embannadurioù Douar ar Yaouankiz (Al Liamm), eil emb. Levrioù Skol al Louarn (An Here), 1988, p. 34.)\n[...] « Sell ouzh hennezh, va faotr, ha sell ervat, rak e gopr e vi gantañ kent na vo pell, ha touiñ a ri war le da vezañ leal da viken en e geñver ». — (Jarl Priel, Va Zammig Buhez, Al Liamm, 1954, p. 161.)\ngalleg : à son égard (fr) , envers lui (fr)\ngalleg : en face de lui (fr)\nAdtapet diwar « https://br.wiktionary.org/w/index.php?title=en_e_geñver&oldid=230048 »\nKemmoù diwezhañ degaset d'ar bajenn-mañ d'an 5 C'hwe 2017, da 10:22.